pythainlp/thai-wiki-dataset-v4 huggingface dataset:
2002 หน่วยเฉพาะกิจ พันธุ์ฆ่าผี

2002 หน่วยเฉพาะกิจ พันธุ์ฆ่าผี  ภาพยนตร์แอ็คชั่นแฟนตาซีสัญชาติฮ่องกง นำแสดงโดย เซียะ ถิงฟง, ฝง เต๋อหลุน กำกับโดย วิลสัน ยิป
เรื่องย่อ.
อาเฉา เป็นตำรวจฮ่องกงหน่วยเฉพาะกิจ "2002" ที่ทำหน้าที่สำหรับจัดการผีหรือปีศาจโดยเฉพาะ อาเฉามีสัมผัสที่หกที่สามารถมองเห็นหรือติดต่อกับวิญญาณได้ โดยความช่วยเหลือจาก แซม วิญญาณตนหนึ่ง ที่กำลังจะไปผุดไปเกิด ขณะที่หน่วยงาน 2002 นี้กำลังจะถูกยุบ แซมก็กำลังจะไปเกิดใหม่ อาฟง ตำรวจจราจรจึงขอเข้ามาร่วมทำหน้าที่นี้ด้วย วันหนึ่ง ขณะที่อาเฉาได้ปราบปีศาจไฟในดิสโกเธค ทำให้ปีศาจน้ำ ซึ่งเป็นแฟนหนุ่มของปีศาจไฟโกรธแค้น จึงทำให้ตามล่าล้างทั้งคู่
เบื้องหลังและความสำเร็จ.
"2002" นับได้ว่าเป็นภาพยนตร์ที่ล้มเหลวทางรายได้เมื่อเข้าฉาย โดยทำรายได้ไปเพียงแค่ 7,984,660 เหรียญฮ่องกงเท่านั้น แต่ทว่าได้รับเสียงวิจารณ์ไปในทางที่ดี ด้วยมีหลากหลายอารมณ์ทั้งตลก โรแมนติก สนุก และแฟนตาซี และทำให้วิลสัน ยิป ผู้กำกับที่มีผลงานล้มเหลวมาหลายเรื่องก่อนหน้านั้น ได้มีชื่อเสียงขึ้นมา
ภาพยนตร์ได้ฉายทางโทรทัศน์ทางช่อง 7 ในวันพุธที่ 29 กุมภาพันธ์ พ.ศ. 2555 เวลา 08.25 น.
และกลับมาฉายใหม่อีกครั้งทางช่อง 3ในวันเสาร์ที่ 22 กุมภาพันธ์ พ.ศ. 2567 เวลา 22.25 น.
โรงพยาบาลก่วงหัว

โรงพยาบาลก่วงหัว  เป็นโรงพยาบาลขนาดใหญ่ ในเกาลูนใต้ของฮ่องกง โรงพยาบาลแห่งนี้ตั้งอยู่ที่ถนนวอเตอร์ลู ในเขตวอเตอร์ลู
อดีตอาคารหลักของโรงพยาบาลก่วงหัวเป็นเขตสงวนและเรือนของตงหัวกรุ๊ปออฟฮอสพิทอลมิวเซียม
ประวัติ.
โรงพยาบาลแห่งนี้เริ่มดำเนินการใน ค.ศ. 1911 ในรูปแบบโรงพยาบาลแพทย์แผนจีนที่ดำเนินการโดยองค์กรการกุศลระดับชุมชน ภายหลังจากโรงพยาบาลได้รับการจัดกลุ่มร่วมกับโรงพยาบาลตงหัว และโรงพยาบาลตงหัวตะวันออก ในรูปแบบของตงหัวกรุ๊ปออฟฮอสพิทอล ซึ่งโรงพยาบาลก่วงหัวค่อยๆเป็นโรงพยาบาลเต็มรูปแบบทั้งในด้านแพทย์แผนจีนและแผนตะวันตก
ในช่วงแรก ทางโรงพยาบาลได้เสนอให้บริการทางการแพทย์โดยไม่คิดค่ารักษาแก่ผู้ที่ไม่สามารถชำระเงินได้โดยการระดมทุนจากผู้ประกอบการค้าในชุมชนแทน ซึ่งธรรมเนียมดังกล่าวยังคงสืบทอดมาจนถึง ณ วันนี้
โรงพยาบาลมีบทบาทสำคัญในบทบาทการยับยั้งการแพร่ระบาดโรคซาร์ส ซึ่งมาจากมณฑลกวางตุ้งไปสู่ฮ่องกงในช่วงต้น ค.ศ. 2003 เมื่อวันที่ 21 กุมภาพันธ์ หลิว เจียนหลุน แพทย์ชาวจีนอายุ 64 ปี ผู้ซึ่งได้เข้ารับการรักษาโรคซาร์สในมณฑลกวางตุ้งได้เดินทางมายังฮ่องกงเพื่อร่วมงานแต่งงาน เขาเข้าพักในโรงแรมเมโทรโพล (ชั้น 9 ห้อง 911) แม้ว่าอาการเขาจะดีขึ้นตั้งแต่วันที่ 15 กุมภาพันธ์ ซึ่งเขารู้สึกดีพอที่จะเดินทาง, ไปร้านค้า และชมสถานที่ท่องเที่ยวกับน้องเขยของเขาก็ตาม แต่วันที่ 22 กุมภาพันธ์ เขาได้ขอการดูแลอย่างเร่งด่วนที่โรงพยาบาลก่วงหัว และได้เข้ารับการรักษาในแผนกผู้ป่วยหนัก ก่อนที่เขาจะเสียชีวิตในวันที่ 4 มีนาคม ราว 80 เปอร์เซ็นต์ที่มีอาการได้ตรวจสอบย้อนมายังแพทย์ท่านนี้ และในวันที่ 25 กุมภาพันธ์ น้องเขยวัย 53 ปีของนายแพทย์จากมณฑลกวางตุ้ง ได้เดินทางมายังโรงพยาบาลก่วงหัว โดยเขาไม่ได้รับการรักษาในวันนั้น แต่อาการป่วยของเขาได้แย่ลงและเขาได้รับการรักษาในวันที่ 1 มีนาคม ก่อนที่เขาจะเสียชีวิตเมื่อวันที่ 19 มีนาคม
บุคคลสำคัญ.
หม่า อิงจิ่ว ประธานาธิบดีคนปัจจุบันแห่งสาธารณรัฐจีน เกิดที่โรงพยาบาลแห่งนี้ในปี ค.ศ. 1950 โดยข้อมูลนี้ได้แสดงอยู่ในพิพิธภัณฑ์ของโรงพยาบาล
ซิมทาวเวอร์

การเล่น.
เกมส์ซิมทาวเวอร์ ช่วยให้ผู้เล่นได้สร้างและการบริหารดำเนินการของตึกระฟ้าอเนกประสงค์รูปแบบใหม่ ผู้เล่นวางแผนสร้างสิ่งอำนวยความสะดวกต่างๆ ในตึกนี้เช่น ภัตตาคาร ห้องพักอาศัย ห้องทำงาน และ ลิฟท์ เพื่อป้องกันไม่ให้ผู้เช่าย้ายออกจากตึกนี้ ผู้เล่นต้องตอบสนองความต้องการของผู้เช่า โดยสร้างศูนย์การแพทย์ มีที่จอดรถมากมาย มีสิ่งอำนวยความสะดวก รวมทั้งทำความสะอาดห้องพักโรงแรมโดยแม่บ้านอยู่เสมอ และยังเป็นที่เกี่ยวข้องกับการจราจรการจัดการลิฟท์ซิมทาวเวอร์ซึ่งสร้างขึ้นรอบๆ โปรแกรมจำลองลิฟท์ สถานที่สำคัญอย่างมากต่อการจัดการลิฟท์ที่ดี
ศุภัคชญา สุขใบเย็น

ศุภัคชญา สุขใบเย็น (เกิด 10 กันยายน พ.ศ. 2537, กรุงเทพมหานคร, ประเทศไทย) ชื่อเล่น เฟรม เป็นแร็ปเปอร์ นักร้อง และนักแต่งเพลงชาวไทย เป็นที่รู้จักจากการร้องเพลงในยูทูบในนาม Wonderframe นอกจากนี้เฟรมยังมีความสามารถในการแต่งเพลง ก่อนหน้านี้เฟรมเคยเป็นผู้เข้าแข่งขันรายการ เดอะสตาร์ ค้นฟ้าคว้าดาว ปี 8 ผู้สมัครจากภาคกลาง หมายเลขสมัคร B3747 เข้ารอบ 8 คนสุดท้าย เป็นอันดับที่ 4 และได้รับหมายเลขประจำตัวของ 8 คนสุดท้าย คือ หมายเลข 3
ไป่ จิง

ไป่ จิง (4 มิถุนายน ค.ศ. 1983 — 28 กุมภาพันธ์ ค.ศ. 2012) เกิดที่เมืองเถียวปิงซัน มณฑลเหลียวหนิง สำเร็จการศึกษาจากสถาบันการศึกษาละครกลาง (Central Academy Of Drama) ซึ่งเป็นนักแสดงหญิงจากประเทศจีนแผ่นดินใหญ่
ประวัติ.
ไป่จิงสำเร็จการศึกษาจากสถาบันการศึกษาละครกลางใน ค.ศ. 2002 ก่อนที่จะมีผลงานการแสดงภาพยนตร์อย่างต่อเนื่อง ทั้ง "สามก๊ก ขุนศึกเลือดมังกร", "Legend of Xiangxi" และ "Kung Fu Wing Chun" ซึ่งเธอมีความโดดเด่นในด้านกังฟู และได้รับการสนับสนุนในฐานะ มิเชลล์ โหย่ว คนถัดไป
มารีอูปอล

มารีอูปอล (,), มารียูปิล  หรือ มารีอูโปลี  เป็นนครในภาคตะวันออกเฉียงใต้ของประเทศยูเครน ตั้งอยู่บนชายฝั่งทิศเหนือของทะเลอะซอฟตรงปากแม่น้ำกัลมีอุส ในภูมิภาคปรืออาซอวิยา เป็นเมืองใหญ่ที่สุดอันดับที่สิบของยูเครน และอันดับที่สองของแคว้นดอแนตสก์ โดยมีประชากร 431,859 คน ประชากรส่วนใหญ่ของนครสื่อสารด้วยภาษารัสเซีย ในขณะที่สถิติทางชาติพันธุ์พบว่ามีประชากรทั้งชาวยูเครนและชาวรัสเซียอยู่พอ ๆ กัน นอกจากนี้ยังมีชาติพันธุ์กรีกมารีอูปอลเป็นชนกลุ่มน้อยที่สำคัญของนคร นครตั้งขึ้นบนค่ายคอสแซ็กเก่าที่มีชื่อว่ากัลมีอุส และได้รับสิทธิ์ในการเป็นนครในปี 1778 ต่อมาในสมัยโซเวียตซึ่งมีธรรมเนียมการเปลี่ยนชื่อนครตามชื่อผู้นำคอมมิวนิสต์ นครได้เปลี่ยนชื่อใหม่เป็น จดานอฟ  ตามชื่อของอันเดรย์ จดานอฟ ตั้งแต่ปี 1948 ถึง 1989
ภายหลังสงครามในดอนบัส เมื่อนครดอแนตสก์กลายเป็นเมืองหลวงของสาธารณรัฐประชาชนดอแนตสก์ในปี 2014 นครมารีอูปอลได้ขึ้นมาเป็นศูนย์กลางการปกครองชั่วคราวของแคว้นดอแนตสก์
ฆาตกรตัวอักษร

ฆาตกรตัวอักษร  เป็นคดีฆาตกรรมที่ยังมิได้รับการคลี่คลาย เกิดขึ้นในช่วง พ.ศ. 2514 - พ.ศ. 2516 ในรอเชสเตอร์, รัฐนิวยอร์ก โดยเด็กสาว 3 คนถูกข่มขืนและฆ่ารัดคอ ชื่อของคดีถูกตั้งมาจากข้อเท็จจริงที่ว่าชื่อและนามสกุลของเหยื่อแต่ละคนขึ้นต้นด้วยตัวอักษรที่พ้องกัน นอกจากนั้นชื่อของเมืองที่พบศพเหยื่อแต่ละคนยังมีตัวอักษรขึ้นต้นพ้องกันกับชื่อเหยื่ออีกด้วย
ผู้ต้องสงสัย.
ฆาตกรของคดีไม่เคยถูกนำตัวมาดำเนินคดีในขณะที่อีกหลายร้อยคนตกเป็นผู้ต้องสงสัย คดีเคยมี "บุคคลในความสนใจ" ของทางตำรวจเป็นชายคนหนึ่ง อย่างไรก็ดีเขาได้ทำการฆ่าตัวตายหลังจากเหยื่อรายสุดท้ายถูกฆาตกรรม 6 สัปดาห์และผลทดสอบดีเอ็นเอในปี พ.ศ. 2550 ก็ระบุว่าเขาไม่ใช่ฆาตกร นอกจากนี้ในคดีของคาร์เมน โคลอน ลุงของเธอก็ยังตกเป็นผู้ต้องสงสัยอีกด้วยจนกระทั่งเขาฆ่าตัวตายในปี พ.ศ. 2534
ผู้ต้องสงสัยอีกรายคือเคนเนธ เบียนชิ ผู้ซึ่งเป็นพ่อค้าไอติมแผงลอยในรเชสเตอร์ในช่วงที่เกิดคดี ซึ่งจุดที่เขาค้าขายใกล้กับจุดพบศพในสองคดีแรก ซึ่งโดยพื้นเพแล้วเขาเป็นชาวโรเชสเตอร์โดยกำเนิดก่อนจะย้ายไปยังลอสแอนเจลิสพร้อมกับลูกพี่ลูกน้องของเขา แอนเจโล บัวโน ซึ่งต่อมาทั้งสองถูกจับกุมตัวเนื่องจากได้ร่วมกันก่อคดีฆาตกรรมบีบคอบริเวณลาดเขา  ระหว่างปี พ.ศ. 2520 - พ.ศ. 2521 เคนเนธไม่เคยได้รับการตัดสินโทษในคดีฆาตกรตัวอักษร เขาพยายามที่จะเรียกร้องให้ทางตำรวจโรเชสเตอร์ตัดชื่อเขาออกจากรายชื่อผู้ต้องสงสัยในคดีมาโดยตลอด อย่างไรก็ตามมีพยานหลักฐานถึงการพบเห็นรถยนต์ของเขาบริเวณจุดพบศพเหยื่อสองในสามรายของคดีนี้ เคนเนธยังคงให้การปฏิเสธถึงความเกี่ยวข้องกับคดีนี้มาโดยตลอด ชื่อของเขายังคงอยู่ในรายชื่อผู้ต้องสงสัย
ความคืบหน้าล่าสุด.
11 เมษายน พ.ศ. 2554 โจเซฟ นาโซ อายุ 77 ปี ซึ่งพื้นเพเดิมเป็นชาวนิวยอร์กอาศัยอยู่ในเขตเมืองรอเชสเตอร์ระหว่างช่วงเวลาของเหตุฆาตกรรม ถูกจับกุมตัวในรีโน, รัฐเนวาดา เนื่องจากก่อคดีฆาตกรรมเหยื่อสี่รายในแคลิฟอร์เนียซึ่งเกิดขึ้นในช่วง พ.ศ. 2520 ซึ่งเหยื่อสี่คนมีชื่อดังต่อไปนี้ รอกซีน รอกแกช, พาเมลา พาร์สัน, เทรซี โทโฟยา และคาร์เมน โคลอน (เหยือคนละคนกับในคดี เพียงแต่มีชื่อและนามสกุลเหมือนกัน) ซึ่งจะสังเกตได้ว่าลักษณะการเลือกเหยื่อมีความเหมือนกับในคดีฆาตกรรมตัวอักษร โดยเหยื่อทั้งสี่รายถูกระบุโดยทางการว่าเป็นโสเภณี ขณะนี้เขาถูกจับตามองเป็น "บุคคลในความสนใจ" ของทางการในคดีฆาตกรตัวอักษรที่นิวยอร์ก ในสมุดบันทึกส่วนตัวของเขามีข้อความระบุถึงการข่มขืนหญิงสาวในป่าบัฟฟาโล ซึ่งสันนิษฐานถึงป่าทางตอนเหนือของรัฐนิวยอร์ก นอกจากนี้โจเซฟยังเป็นช่างภาพมืออาชีพผู้ท่องเที่ยวระหว่างแคลิฟอร์เนียและนิวยอร์กอยู่โดยตลอดในช่วงทศวรรษที่ผ่านมา
โทมิ

โทมิ  เป็นนครในจังหวัดนางาโนะ ประเทศญี่ปุ่น จัดตั้งขึ้นเมื่อวันที่ 4 เมษายน ค.ศ. 2004 จากการควบรวมหมู่บ้านคิตามิมากิกับเมืองโทบุเป็นนครโทมิ มีจำนวนประชากร 29,582 คน
คดีวอเตอร์เกต

คดีวอเตอร์เกต  คือเหตุอื้อฉาวทางการเมืองระหว่างช่วงต้นคริสต์ทศวรรษที่ 1970 ในสหรัฐอเมริกา เป็นเหตุการณ์สืบเนื่องมาจากเหตุการณ์ลักลอบโจรกรรมสำนักงานใหญ่ของพรรคเดโมแครต ณ อาคารวอเตอร์เกตคอมเพลกซ์ในกรุงวอชิงตัน ดี.ซี. เมื่อเดือนมิถุนายน ค.ศ. 1972 ในขณะที่คณะทำงานของประธานาธิบดีริชาร์ด นิกสัน พยายามปกปิดหลักฐานถึงการข้องเกี่ยวในเหตุโจรกรรมดังกล่าว จนในที่สุดเรื่องอื้อฉาวนี้นำไปสู่การลาออกของประธานาธิบดีริชาร์ด นิกสัน เมื่อวันที่ 9 สิงหาคม ค.ศ. 1974 ซึ่งเป็นการลาออกครั้งแรกและครั้งเดียวของประธานาธิบดีในประวัติศาสตร์อเมริกัน เหตุการณ์นี้ยังนำไปสู่การฟ้องร้อง, การไต่สวน, การลงโทษ และการจำคุกบุคคลที่มีส่วนเกี่ยวข้องทั้ง 43 คน รวมไปถึงคณะทำงานระดับสูงของรัฐบาลนิกสันอีกหลายสิบคน
เหตุอื้อฉาวเริ่มต้นขึ้นด้วยการจับกุมชายห้าคนในคดีลักลอบโจรกรรมข้อมูลในที่ทำการใหญ่พรรคเดโมแครต ณ อาคารวอเตอร์เกตคอมเพลกซ์ เมื่อวันที่ 17 มิถุนายน ค.ศ. 1972 โดยสำนักงานสอบสวนกลางแห่งสหรัฐอเมริกา (เอฟบีไอ) เชื่อมโยงเส้นทางการเงินของคนร้ายทั้งห้าคนจนสาวไปถึงกองทุนหนึ่ง ซึ่งเป็นกลุ่มระดมทุนสำหรับการลงชิงตำแหน่งประธานาธิบดีสมัยที่สองของนิกสัน ขณะที่หลักฐานทั้งหมดพุ่งชี้ไปยังคณะทำงานของประธานาธิบดี รวมไปถึงพนักงานเบิกความฟ้องในคณะทำงานสืบสวนคดีวอเตอร์เกตซึ่งตั้งโดยวุฒิสภา ในเดือนกรกฎาคม ค.ศ. 1973 คณะสอบสวนเปิดเผยว่าภายในห้องทำงานของประธานาธิบดีนิกสันมีระบบบันทึกเสียงอยู่ และได้บันทึกการสนทนาต่าง ๆ เอาไว้มากมาย ใจความจากเทปบันทึกเสียงเหล่านั้นชี้ให้เห็นว่าประธานาธิบดีนิกสันเคยพยายามที่จะปกปิดถึงการมีส่วนรู้เห็นในการโจรกรรมข้อมูล ณ ที่ทำการพรรคเดโมแครต หลังจากมีการต่อสู้ฟ้องร้องคดีความจำนวนมากมายหลายรอบในชั้นศาล ศาลฎีกาสูงสุดแห่งสหรัฐอเมริกามีคำตัดสินให้ประธานาธิบดีต้องส่งมอบเทปบันทึกเสียงทั้งหมดแก่พนักงานสืบสวนของรัฐ นิกสันจึงต้องจำยอมส่งมอบเทปตามคำตัดสิน
หลังจากเผชิญแรงกดดันจากสังคม, การฟ้องร้องในสภาผู้แทนราษฎร และมีความเป็นไปได้สูงว่าวุฒิสภาจะมีมติลงโทษประธานาธิบดี นิกสันจึงลาออกจากการเป็นประธานาธิบดีแห่งสหรัฐอเมริกา ณ วันที่ 9 สิงหาคม ค.ศ. 1974 ซึ่งประธานาธิบดีคนต่อมา เจอรัลด์ ฟอร์ด ได้ทำการนิรโทษกรรมให้แก่นิกสัน
คดีดังกล่าวนี้ถูกสอบสวนโดยผลมาจากการที่ "เดอะวอชิงตันโพสต์" หนังสือพิมพ์ชื่อดังของอเมริกา คอยผลักดันและติดตามข่าวสารโดยตลอด ทำให้สำนักงานสืบสวนสอบสวนกลางหรือเอฟบีไอ จำเป็นต้องทำการสืบสวนและผลักดันตนเองให้พ้นจากอำนาจของนิกสัน
จัดด์ ทรัมป์

จัดด์ ทรัมป์  เกิดเมื่อวันที่ 20 สิงหาคม ค.ศ. 1989 ในบริสตอล เป็นนักสนุกเกอร์อาชีพชาวอังกฤษ เขาประสบความสำเร็จอย่างมากในการแข่งขันเยาวชน ก่อนที่จะเทิร์นเป็นนักสนุกเกอร์อาชีพในปี 2005 เมื่อวันที่ 3 เมษายน 2011 ทรัมป์ได้แชมป์รายการเก็บคะแนนครั้งแรกโดยเอาชนะมาร์ก เซลบี 10–8 ในรอบสุดท้ายในไชนาโอเพน หลังจากประสบความสำเร็จในประเทศจีน เขาได้มาถึงรอบสุดท้ายในเวิลด์สนุกเกอร์แชมเปียนชิปปี 2011 ซึ่งเขาได้พ่ายแพ้ให้กับ จอห์น ฮิกกินส์ และได้แชมป์ในเวิลด์สนุกเกอร์แชมเปียนชิปปี 2011 ซึ่งเอาชนะมาร์ก อัลเลน ด้วย 10–8 เฟรมในรอบสุดท้าย
ไกรสร นันทมานพ

ไกรสร นันทมานพ (2 กรกฎาคม พ.ศ. 2474 – 26 พฤศจิกายน พ.ศ. 2553) อดีตนักการเมืองที่มีชื่อเสียงของจังหวัดฉะเชิงเทรา และอดีตกำนันในพื้นที่ เป็นที่รู้จักกันดีของผู้คนในท้องถิ่นในชื่อ กำนันไกรสร
ประวัติ.
นายไกรสรเกิดเมื่อวันที่ 2 กรกฎาคม พ.ศ. 2474 ที่ตำบลเกาะขนุน อำเภอพนมสารคาม จังหวัดฉะเชิงเทรา เป็นบุตรของนายเจริญ และนางเชื่อม นันทมานพ 
เคยเป็นกำนันในตำบลเกาะขนุน อันเป็นบ้านเกิดในปี พ.ศ. 2514 เคยได้รับรางวัลแหนบทองคำจากกระทรวงมหาดไทย และได้รับการยกย่องเป็นกำนันดีเด่นถึง 2 ครั้ง จนกระทั่งระหว่างปี พ.ศ. 2522-พ.ศ. 2526 ได้รับเลือกตั้งเป็นสมาชิกสภาผู้แทนราษฎร (ส.ส.) จังหวัดฉะเชิงเทรา สมัยที่ 1 สังกัดพรรคสยามประชาธิปไตย และดำรงตำแหน่งกรรมาธิการการปกครองสภาผู้แทนราษฎร ในปี พ.ศ. 2526 ได้รับเลือกเป็น ส.ส. สมัยที่ 2 สังกัดพรรคกิจสังคม และได้รับการแต่งตั้งให้ดำรงตำแหน่งเป็นผู้ช่วยเลขานุการรัฐมนตรีว่าการกระทรวงการคลัง และกระทรวงพาณิชย์ (นายอำนวย ยศสุข)
ในปี พ.ศ. 2529 ได้รับเลือกตั้งเป็น ส.ส. สมัยที่ 3 สังกัดพรรคก้าวหน้า ดำรงตำแหน่งเป็นกรรมาธิการการทหารสภาผู้แทนราษฎร และดำรงตำแหน่งเป็นเลขาธิการพรรคก้าวหน้า ในปี พ.ศ. 2537 ได้รับแต่งตั้งเป็นประจำสำนักนายกรัฐมนตรี และต่อมาในปี พ.ศ. 2539 ได้รับเลือกตั้งเป็น ส.ส. สมัยที่ 4 ใน เขต 1 จังหวัดฉะเชิงเทรา สังกัดพรรคประชาธิปัตย์ และดำรงตำแหน่งกรรมาธิการการทหารสภาผู้แทนราษฎร พร้อมได้รับแต่งตั้งเป็นประธานที่ปรึกษารัฐมนตรีว่าการกระทรวงวิทยาศาสตร์เทคโนโลยีและสิ่งแวดล้อม (ดร.อาทิตย์ อุไรรัตน์) จากนั้นยังได้รับการแต่งตั้งเป็นรองประธานที่ปรึกษา ดร.บุญเลิศ ไพรินทร์ สมาชิกวุฒิสภา (ส.ว.) จังหวัดฉะเชิงเทรา
นายไกรสร ถือได้ว่าเป็นนักการเมืองที่ได้สร้างความเจริญโดยพัฒนาท้องถิ่นเป็นอย่างมาก โดยทั้งบริจาคที่ดินส่วนตัวจำนานมากแก่ทางราชการ เพื่อนำไปพัฒนาเป็นพื้นที่สาธารณประโยชน์ต่าง ๆ มากมาย และผลักดันให้เกิดสาธารณูปโภคต่าง ๆ ในท้องถิ่น เช่น โรงเรียน และถนน
ในบั้นปลายชีวิต นายไกรสรป่วยเป็นโรคไต ความดันโลหิตสูง และเบาหวาน ต้องเข้ารับการรักษาตัวที่โรงพยาบาลอยู่เป็นประจำ จนกระทั่งถึงแก่อนิจกรรมเมื่อวันที่ 26 พฤศจิกายน พ.ศ. 2553 เวลา 00.30 น. ที่โรงพยาบาลบำรุงราษฎร์ อายุได้ 79 ปี มีพิธีพระราชทานเพลิงศพเมื่อวันที่ 4 ธันวาคม พ.ศ. 2553 ณ วัดพงศาราม ตำบลเกาะขนุน อำเภอพนมสารคาม จังหวัดฉะเชิงเทรา
ปูเสฉวนยักษ์จุดขาว

ปูเสฉวนยักษ์จุดขาว (ชื่อวิทยาศาสตร์: "Dardanus megistos") เป็นปูเสฉวนชนิดหนึ่ง
มีลำตัวสีแดงแต้มด้วยจุดสีขาวขอบสีน้ำตาลกระจายทั่วไป ก้านตาสีแดง บริเวณโคนหนวดคู่ที่สองสีขาวยาวมากและมีขนแข็งกระจายอยู่ทั่วลำตัวที่เห็นได้จากภายนอก ก้ามมีขนาดใหญ่ แต่มีขนาดไม่เท่ากันปล้องสุดท้ายของขาเดินสองคู่แรกเรียวยาวขนาดความยาวกระดองประมาณ 8 เซนติเมตร นับเป็นปูเสฉวนขนาดใหญ่สุดที่พบในน่านน้ำไทย สามารถใหญ่ได้ถึง 20 เซนติเมตร 
กระจายพันธุ์อยู่ในแนวปะการังของแถบอินโด-แปซิฟิกพบได้จนถึงแอฟริกา, ทะเลจีนใต้ และฮาวาย มักอยู่ตามพื้นทะเลที่ห่างจากชายฝั่ง และจับได้ด้วยอวนลาก มักอาศัยอยู่ในเปลือกหอยสังข์จุกพราหมณ์ ซึ่งเป็นหอยเปลือกหนา ปลายยอดเป็นจุก
ปูเสฉวนบกก้ามแถวฟัน

ปูเสฉวนบกก้ามแถวฟัน (ชื่อวิทยาศาสตร์: "Coenobita rugosus") เป็นปูเสฉวนชนิดหนึ่ง ในวงศ์ปูเสฉวนบก (Coenobitidae)
มีขาเดิน 4 ขา มีก้านปากขนาดเล็กและขนาดใหญ่ ก้านตามีขนาดใหญ่และยาวมีแถบสีน้ำตาลหรือส้ม ก้ามมีขนาดใหญ่ มีขนที่ขาเดินคู่ที่อยู่ถัดจากก้าม และสามารถส่งเสียงได้เมื่อถูกรบกวนเพื่อข่มขู่ผู้รุกรานด้วยการใช้ก้านปากขนาดใหญ่ขูดกับเปลือกหอยที่อาศัยอยู่ ทำให้เกิดเสียง มีสีสันที่แตกต่างหลากหลายออกไปตามแต่สภาพแวดล้อมที่อยู่และอาหารที่กิน เช่น สีเขียว, สีน้ำตาลและสีเทา, สีดำ, สีขาว, สีชมพู, สีฟ้า เป็นต้น
มีความยาวเต็มที่ได้ 15 มิลลิเมตร (0.59 นิ้ว) กระจายอยู่ทั่วไปตามหาดทรายของชายฝั่งทะเลอินโด-แปซิฟิก กินอาหารจำพวกอินทรียสาร, ซากปลา และผลไม้ทั่วไป ในประเทศไทยพบชุกชุมที่อุทยานแห่งชาติหมู่เกาะสุรินทร์ หากินในเวลากลางคืน โดยที่กลางวันและซ่อนตัวอยู่ใต้ใบไม้
อันดับฐานปูไม่แท้จริง

อันดับฐานปูไม่แท้จริง หรือ อันดับฐานปูไม่แท้ (อันดับฐาน: Anomura) เป็นอับดับฐานของสัตว์ไม่มีกระดูกสันหลังจำพวกหนึ่ง ในไฟลัมย่อยครัสเตเชียน ใช้ชื่อวิทยาศาสตร์ว่า Anomura 
มีลักษณะทั่วไปคล้ายกับปู หรือ Brachyura จนหลายชนิดมีชื่อสามัญเรียกนำหน้าว่า ปู แต่ความจริงแล้ว สัตว์กลุ่มนี้ยังมีลักษณะที่แตกต่างไปจากปูแท้จริง อีกหลายประการ ได้แก่
โดยสัตว์ที่อยู่ในอันดับฐานนี้ที่เป็นที่รู้จักกันดี ได้แก่ ปูเสฉวน, ปูอลาสกา, จักจั่นทะเล เป็นต้น
จักจั่นทะเล

จักจั่นทะเล เป็นสัตว์ไม่มีกระดูกสันหลัง จำพวกอาร์โธพอด ในไฟลัมย่อยครัสตาเชียน อันดับฐานปูไม่แท้ โดยใช้ชื่อวิทยาศาสตร์ว่า Hippoidea
จักจั่นทะเล เป็นสัตว์ที่มีรูปร่างคล้ายกับจักจั่นที่เป็นแมลง ตัวขนาดเท่าแมลงทับ แต่อาศัยอยู่ในทะเลอันเป็นที่มาของชื่อสามัญ ซึ่งตามพจนานุกรมฉบับ เปลื้อง ณ นคร ได้อธิบายไว้ว่า
<templatestyles src="แม่แบบ:คำพูด/style.css" />จันจั่กทะเล น. แมลงทะเลชนิดหนึ่งคล้าย จักจั่น มีชุมตามริมฝั่งทะเลเกาะภูเก็ต ใช้เป็นอาหารได้
จักจั่นทะเล ขนาดเท่านิ้วหัวแม่โป้ง มีกระดองแข็งคล้ายปู มีขาทั้งหมด 5 คู่ แต่ส่วนของขาว่ายน้ำไม่ได้ใช้ว่ายน้ำ แต่ใช้ในการพยุงรักษาไข่เหมือนปูมากกว่า ส่วนหัวมีกรี แต่ไม่แข็งเหมือนกุ้ง ไม่มีก้ามหนีบ เป็นสัตว์ที่กินแพลงก์ตอน, สัตว์น้ำขนาดเล็ก และพืชน้ำจำพวกสาหร่ายที่ลอยมากับกระแสน้ำเป็นอาหาร โดยปกติแล้วจะอาศัยอยู่ในพื้นทรายที่ใกล้ชายฝั่งทะเลทั่วโลก เมื่อพบกับศัตรูผู้รุกรานจะมุดตัวลงใต้ทรายอย่างรวดเร็ว โดยโผล่มาแค่ก้านตา จะมีร่องรอยที่มุดลงทรายเป็นรูปตัวยู (U) หรือตัววี (V) มีพฤติกรรมการขยายพันธุ์ ด้วยการที่ตัวผู้จะฉีดน้ำเชื้อเข้าไปผสมกับไข่ของตัวเมีย ที่เกาะอยู่ใต้ท้องเหมือนกับสัตว์จำพวกอื่นในไฟลัมย่อยครัสตาเชียนเหมือนกัน โดยวางไข่ใต้พื้นทรายลึกลงไปริมชายหาด เมื่อฟักเป็นตัวอ่อนก็ถูกกระแสคลื่นน้ำพัดพาออกไปใช้ชีวิตเบื้องต้นเหมือนแพลงก์ตอน จากนั้นเมื่อเจริญเติบโตขึ้นก็ถูกกระแสน้ำพัดกลับเข้าฝั่งเป็นวงจรชีวิต จักจั่นทะเลตัวเมียจะมีขนาดใหญ่กว่าตัวผู้มาก โดยตัวผู้จะมีขนาดใหญ่ประมาณ 10 มิลลิเมตรเท่านั้น 
สามารถแบ่งออกได้เป็น 3 วงศ์ ด้วยกัน ได้แก่
ในประเทศไทยมักพบที่หาดไม้ขาว และหาดต่าง ๆ ในจังหวัดภูเก็ต โดยที่หาดไม้ขาวพบมากที่สุด เนื่องจากเป็นหาดที่ธรรมชาติยังคงบริสุทธิ์อยู่ จักจั่นทะเลสามารถนำมารับประทานเป็นอาหารได้ ด้วยวิธีการปรุงต่าง ๆ ในบางฤดูกาลจะพบตามหาดทั่วไปหมด วิธีการจับใช้วิธีแบบดั้งเดิม คืิอ ใช้สวิงที่มีความห่างของตาข่ายประมาณ 1.5 เซนติเมตร ลากไปตามชายหาด เมื่อพบตัวที่ยังเล็กอยู่หรือไข่ที่แก่เป็นสีน้ำตาลเข้มจะปล่อยไป เพื่อให้เจริญเติบโตแพร่ขยายพันธุ์สืบไป สำหรับชนิดที่พบได้ในน่านน้ำไทย คือ จักจั่นนางแอ่น ("Albunea symmysta"-เป็นชนิดที่หาได้ยากที่สุด), จักจั่นทะเลธรรมดา ("Emerita emeritus"-เป็นชนิดที่พบได้ทั่วไป) และจักจั่นควาย ("Hippa adactyla"-เป็นชนิดที่มีขนาดใหญ่ที่สุด)
สภาผู้แทนราษฎรไทย ชุดที่ 12

สมาชิกสภาผู้แทนราษฎรไทย ชุดที่ 12 (4 เมษายน พ.ศ. 2519 – 6 ตุลาคม พ.ศ. 2519) เป็นสมาชิกสภาผู้แทนราษฎรของประเทศไทย มีจำนวนสมาชิกทั้งสิ้น 279 คน โดยมาจากการเลือกตั้งแบบทางตรง แบบผสม ระหว่างเขตกับแบ่งเขต จากการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2519 ถือเกณฑ์ราษฎร 150,000 คน ต่อผู้แทนราษฎรหนึ่งคน
สภาชุดนี้สิ้นสุดสมาชิกภาพลง เนื่องจากคณะปฏิรูปการปกครองแผ่นดิน นำโดย พลเรือเอกสงัด ชลออยู่ เข้ายึดอำนาจการปกครองในประเทศ ในวันที่ 6 ตุลาคม พ.ศ. 2519
รายนามสมาชิกสภาผู้แทนราษฎร.
มีรายนามดังนี้
ผู้ดำรงตำแหน่ง.
ประธานสภาผู้แทนราษฎร อุทัย พิมพ์ใจชน
รองประธานสภาผู้แทนราษฎร มงคล สุคนธขจร
วงศ์ปูว่ายน้ำ

วงศ์ปูว่ายน้ำ (วงศ์: Portunidae) เป็นวงศ์ของสัตว์ไม่มีกระดูกสันหลัง ในไฟลัมย่อยครัสเตเชียน จำพวกปูวงศ์หนึ่ง ใช้ชื่อวิทยาศาสตร์ว่า Portunidae
มีลักษณะสำคัญ คือ ปลายขาคู่ที่ห้ามีลักษณะเหมือนใบพาย และมีขนบาง ๆ อยู่รอบ ๆ สำหรับช่วยในการว่ายน้ำ โดยปูในวงศ์นี้จะมีลักษณะกระดองแบนราบและกว้าง จะว่ายน้ำได้เร็วและไว จัดเป็นนักล่าที่ว่องไว โดยปูที่อยู่ในวงศ์นี้ ที่เป็นที่รู้จักกันเป็นอย่างดี คือ ปูทะเล ("Scylla serata") และปูม้า ("Portunus pelagicus")
โดยจัดเป็นสัตว์เศรษฐกิจที่มีความสำคัญ หลายชนิดใช้ในการบริโภค ในประเทศไทยพบปูที่อยู่ในวงศ์นี้ 31 ชนิด จากทั้งหมด 4 วงศ์ย่อย
การจำแนก.
โดยแบ่งออกเป็นวงศ์ย่อย ๆ และสกุลต่าง ๆ ได้ดังนี้ ในขณะที่บางชนิดสูญพันธุ์ไปแล้ว ส่วนใหญ่จะพบที่มหาสมุทรแปซิฟิคและมหาสมุทรอินเดีย
<templatestyles src="Div col/styles.css"/>
ปูม้า (สกุล)

ปูม้า  เป็นสกุลของปูสกุลหนึ่ง ในวงศ์ปูว่ายน้ำ (Portunidae) ใช้ชื่อสกุลว่า "Portunus" (/ปอร์-ทู-นัส/)
มีลักษณะกระดองแบนราบและกว้าง ขาคู่สุดท้ายแพเป็นใบพาย ใช้สำหรับว่ายน้ำ ซึ่งจะว่ายน้ำได้ดีและเร็วมาก ปกติจะหากินในเวลากลางคืน ส่วนเวลากลางวันจะฝังตัวอยู่ใต้ทราย ในระดับความลึกประมาณ 7-30 เมตร โดยโผล่มาเพียงตาและหนวดเพื่อสังเกตการณ์ จัดเป็นปูที่มีความสำคัญทางเศรษฐกิจ เนื่องจากใช้บริโภคเป็นอาหาร เข้าสู่วัยเจริญพันธุ์เมื่ออายุได้ 3 เดือน หลังจากตัวผู้ลอกคราบแล้ว สามารถออกไข่ได้ครั้งละ 120,000-2,300,000 ฟอง พบในน่านน้ำไทย 19 ชนิด
การจำแนก.
 . ดังนี้
ตำบลบึงสำโรง

บึงสำโรง เป็นตำบลหนึ่งในอำเภอแก้งสนามนาง จังหวัดนครราชสีมา องค์กรปกครองส่วนท้องถิ่นในพื้นที่ คือ เทศบาลตำบลบึงสำโรง ครอบคลุมพื้นที่ตำบลบึงสำโรงทั้งตำบล
ประวัติ.
ตำบลบึงสำโรง เป็นตำบลที่จัดตั้งขึ้นใหม่ ตั้งขึ้นเมื่อเดือนธันวาคม พ.ศ. 2531 จัดให้มีการเลือกตั้ง กำนันเมื่อวันที่ 8 ธันวาคม พ.ศ. 2531 บุคคลที่ได้รับการเลือกตั้งคือ นายกวี ซาตัน ซึ่งเป็นกำนันคนแรกของตำบลบึงสำโรง ชื่อของ “ตำบลบึงสำโรง” ได้จัดตั้งมาจากชื่อของแหล่งน้ำขนาดใหญ่ ประมาณ 1,102 ไร่ ที่ประชาชนในบริเวณนั้นเรียกว่า “หนองบึงสำโรง” เพราะมีต้นไม้ชนิดหนึ่งอยู่ในบริเวณแหล่งน้ำมีชื่อว่า “ต้นสำโรง” จึงตั้งเป็นชื่อแหล่งน้ำนี้ว่า “หนองบึงสำโรง” จึงเป็นบึงขนาดใหญ่ที่ใช้หล่อเลี้ยงประชาชนภายในเขตตำบลบึงสำโรงและตำบลใกล้เคียงใช้ในการอุปโภค-บริโภค และประกอบอาชีพประมงน้ำจืดได้ตลอดทั้งปี และปัจจุบันอยู่ในพื้นที่บ้านกุดปลาฉลาด
การปกครองของตำบลบึงสำโรงมีหมู่บ้านอยู่ในเขตการปกครองของสภาตำบลบึงสำโรง ทั้งหมด 9 หมู่บ้าน
สาเหตุที่ตั้งตำบลขึ้นมาใหม่ก็เพื่อความสะดวกในการปกครองและพัฒนาตำบลบึงสำโรง จัดได้ว่าเป็นตำบลที่อุดมสมบูรณ์ไปด้วยทรัพยากรธรรมชาติตำบลหนึ่ง ในเขตอำเภอแก้งสนามนาง
กระทรวงมหาดไทยได้ประกาศจัดตั้งเป็น "องค์การบริหารส่วนตำบลบึงสำโรง" เมื่อวันที่ 23 กุมภาพันธ์ พ.ศ. 2540 และยกฐานะเป็น "เทศบาลตำบลบึงสำโรง" เมื่อวันที่ 26 ตุลาคม พ.ศ. 2553
ภูมิศาสตร์.
ที่ตั้งและอาณาเขต.
ตำบลบึงสำโรงตั้งอยู่ในเขตอำเภอแก้งสนามนาง จังหวัดนครราชสีมา อยู่ห่างจากกรุงเทพมหานครเป็นระยะทางประมาณ 395 กิโลเมตร มีพื้นที่ทั้งสิ้น 43 ตารางกิโลเมตร มีอาณาเขตติดต่อดังนี้
ภูมิประเทศและภูมิอากาศ.
สภาพพื้นที่ของเทศบาลตำบลบึงสำโรง ส่วนใหญ่เป็นที่ราบ ดินส่วนใหญ่เป็นดินร่วนปนทราย ภูมิอากาศจะเป็นแบบร้อนชื้นมีฝนตกชุกในช่วงฤดูฝน (เดือนพฤษภาคม–เดือนตุลาคม)
หมู่บ้าน.
ตำบลบึงสำโรงแบ่งออกเป็น 9 หมู่บ้าน ดังนี้
องค์กรปกครองส่วนท้องถิ่นในพื้นที่ คือ เทศบาลตำบลบึงสำโรง ครอบคลุมพื้นที่ตำบลบึงสำโรงทั้งตำบล
อาชีพ.
ประชากรในเขตเทศบาลตำบลบึงสำโรง ส่วนใหญ่ประกอบอาชีพเกษตรกรรมประมาณ ร้อยละ 75 เช่น ทำไร่อ้อย ทำนา เลี้ยงสัตว์ เป็นต้น นอกจากนั้นก็จะมีอาชีพ ค้าขาย ธุรกิจส่วนตัว รับราชการ ฯลฯ 
ปัจจุบันมีกลุ่มอาชีพเป็นวิสาหกิจชุมชนดังนี้ 
กลุ่มเกษตรกรมีดังนี้ 
สาธารณูปโภค.
การโทรคมนาคม.
ตู้โทรศัพท์สาธารณะ จำนวน 14 ตู้ (ปัจจุบันใช้ไม่ได้แล้ว) มีระบบอินเตอร์เท็ต จาก 3bb และ TOT เข้าถึงทุกหมู่บ้าน
การไฟฟ้า.
เขตตำบลบึงสำโรงเป็นชุมชนชนบท ระบบการไฟฟ้าขยายทั่วถึงทั้งตำบล ประชากรมีไฟฟ้าใช้ครบทุกครัวเรือนทำให้ประชาชนมีสิ่งอำนวยความสะดวกคือ มีเครื่องใช้ไฟฟ้าต่าง ๆ เกือบครบทุกครัวเรือน
ระบบประปา.
ประชาชนในตำบลบึงสำโรง ส่วนใหญ่ได้รับการบริการด้านการประปาจากการประปาหมู่บ้าน
การคมนาคม.
ปัจจุบันการคมนาคมในเขตเทศบาลตำบลบึงสำโรง มีความสะดวกมากขึ้นเพราะได้รับการพัฒนาจากเทศบาลตำบลบึงสำโรง มีการก่อสร้างถนนคอนกรีตประมาณ 3500 เมตรเกือบเต็มพื้นที่ มีการบูรณะซ่อมแซมซ่อมแซมถนนลูกรังให้สามารถใช้งานได้ดี พร้อมทั้งถนนเกษตรกรรมมีการก่อสร้างให้อยู่ในสภาพที่ดี เส้นทางการคมนาคมระหว่างตำบลกับอำเภอเป็นถนนลาดยาง (ถนนแก้งสนามนานางบ้านเหลื่อม)
หอยปีกนางฟ้า

หอยปีกนางฟ้า (ชื่อวิทยาศาสตร์: "Mirabilistrombus listeri") เป็นหอยฝาเดี่ยวชนิดหนึ่ง ในวงศ์หอยชักตีน (Strombidae)
มีเปลือกแข็งมีวงก้นประมาณ 9-10 วง ปากยาว มีขอบเปลือกแผ่ยื่นกว้างออกมาจากลำตัวเป็นปีกดูสวยงาม และที่ตัวเปลือกเองจะมีลวดลายสวยงามด้วยเช่นกัน กินซากอินทรียสารที่เน่าเปื่อยเป็นอาหาร
มีความยาวเต็มที่ประมาณ 10-13 เซนติเมตร จะพบได้ในเขตน้ำลึกของมหาสมุทรอินเดียเท่านั้น โดยมักพบบริเวณไหล่ทวีปอยู่ตามพื้นทะเลที่เป็นโคลน พบมากทางทะเลอันดามันและอ่าวเบงกอล 
เป็นหอยที่มีความสวยงามมากชนิดหนึ่ง จึงนิยมที่จะใช้ทำเครื่องประดับ และเก็บสะสม
อาร์ชบิชอปแห่งยอร์ก

อาร์ชบิชอปแห่งยอร์ก  เป็นตำแหน่งผู้ปกครองระดับสูงในคริสตจักรแห่งอังกฤษ ถือเป็นตำแหน่งสูงสุดรองจากอาร์ชบิชอปแห่งแคนเทอร์เบอรี มีฐานะเป็นบิชอปประจำมุขมณฑลยอร์ก และอาร์ชบิชอปแห่งภาคยอร์กซึ่งมีอาณาเขตครอบคลุมภาคเหนือของประเทศอังกฤษและเกาะแมน อาร์ชบิชอปแห่งยอร์กถือเป็นสมาชิกสภาขุนนางโดยตำแหน่ง และเป็นไพรเมตแห่งอังกฤษ (ส่วนอาร์ชบิชอปแห่งแคนเทอร์เบอรีเป็น "ไพรเมตแห่งอังกฤษทั้งปวง")
อาสนะประจำตำแหน่งอาร์ชบิชอปแห่งยอร์กต้ังอยู่ภายในมหาวิหารยอร์กกลางนครยอร์ก
ยังบาว

ยังบาว  เป็นภาพยนตร์ไทยที่เข้าฉายเมื่อวันที่ 30 พฤษภาคม พ.ศ. 2556 อำนวยการสร้างโดย ธนิตย์ จิตนุกูล และกำกับภาพยนตร์โดย ยุทธกร สุขมุกตาภา จากบริษัท แกรนด์ บิ๊ก แบง จำกัด โดยวงคาราบาวมีส่วนร่วมในการผลิต เนื้อเรื่องจะเน้นไปที่จุดกำเนิดของวง และการออกอัลบั้มเมด อิน ไทยแลนด์ ในปี พ.ศ. 2527 จนมีชื่อเสียงมาจนถึงปัจจุบัน 
โดยงานแถลงข่าวภาพยนตร์มีขึ้นในวันที่ 31 กรกฎาคม พ.ศ. 2555 ณ ศูนย์การค้าเอสพลานาด รัชดาภิเษก โดยเดิมมีการวางตัว อาทิวราห์ คงมาลัย (ตูน บอดี้สแลม) ให้รับบท ยืนยง โอภากุล (แอ๊ด คาราบาว) นักร้องนำและหัวหน้าวง แต่คิวงานไม่ลงตัวกับเวลาถ่ายทำ จึงเปลี่ยนตัวผู้แสดงเป็น ธนา เอี่ยมนิยม ซึ่งเป็นนักแสดงหน้าใหม่แทน
ภาพยนตร์เรื่องนี้ได้ประสบปัญหาตลอด เมื่อมีข่าวว่าตูน บอดี้สแลม ถอนตัวออก ก็ทำให้ผู้สนับสนุน คือ ยามาฮ่า ถอนตัวออกไปด้วย อีกทั้งในวันแถลงข่าวและเปิดฉายรอบปฐมทัศน์สำหรับสื่อมวลชน ก็มีสมาชิกในวงคาราบาวมาร่วมงานเพียงคนเดียวเท่านั้น คือ กีรติ พรหมสาขา ณ สกลนคร (เขียว คาราบาว) แต่กระนั้นสมาชิกคนอื่น ๆ ในวงต่างก็ยืนยันว่า ไม่ได้มีปัญหากับภาพยนตร์ตามที่เป็นข่าว
ในส่วนของคำวิจารณ์ อภินันท์ บุญเรืองพะเนา แห่งผู้จัดการออนไลน์ได้วิจารณ์ไว้ว่า การเปลี่ยนตัวนักแสดงนำ ทำให้การตลาดของภาพยนตร์ลดพลังลงไปเป็นอย่างมาก แต่กระนั้น ตัวละครทุกตัว แม้จะมีหลายคน แต่ทว่าภาพยนตร์ก็แบ่งสัดส่วนให้กับทุกคนอย่างเท่าเทียม ถ้าหากใครที่รักคาราบาวอยู่แล้ว ก็จะรักมากขึ้น เพราะคาราบาวในยุคสมัยนั้น ก็ไม่ต่างไปจากคนหนุ่มทุกคน ที่มีความมุ่งมั่นฝันใฝ่อยู่ในตน มีด้านที่อ่อนโยน เท่ากับที่มีความหุนหันพลันแล่นตามธรรมดาของเลือดลมแห่งวัยหนุ่ม เพียงแต่ภาพยนตร์อาจจะไม่ได้เหวี่ยงตัวละครเข้าสู่มุมอับกับสถานการณ์โหดหินที่ต้องเผชิญมากนัก
และความโดดเด่นอีกอย่างของภาพยนตร์เรื่องนี้ คือ การสอดแทรกประวัติศาสตร์ทางการเมืองไทยลงไปได้อย่างไม่น่าเบื่อ ทั้งเรื่องราวของ เหตุการณ์ 14 ตุลา หรือ เหตุการณ์ 6 ตุลา ที่สมาชิกแต่ละคนได้รับผลกระทบกันไปแตกต่างกัน
นักแสดง.
นักแสดงนำ
นักแสดงประกอบ
ปชาบดี ตัณฑปุตตะ

ปชาบดี ตัณฑปุตตะ (เกิด 5 มิถุนายน 2536 ที่จังหวัดยะลา) หรือรู้จักในชื่อเล่น พิ้งค์ เป็นนักแสดงและอดีตพิธีกรรายการ"สตรอเบอร์รี่ชีสเค้ก" เธอรับบทแสดงใน"สาวฮ็อตยอดนักสืบ" และงานการแสดงอีก 2 เรื่องคือ "แววมยุรา"และ"จุดนัดภพ" เป็นที่รู้จักในฐานะหนึ่งในพิธีกรรายการ"สตรอเบอร์รี่ชีสเค้ก" 
การศึกษา.
ปชาบดีศึกษาในระดับมัธยมศึกษาตอนต้นที่โรงเรียนเบตงวีระราษฏร์ประสาน มัธยมศึกษาตอนปลายที่โรงเรียนสิรินธรราชวิทยาลัย และศึกษาในระดับปริญญาตรีที่มหาวิทยาลัยกรุงเทพ (หลักสูตรนานาชาติ)
สำนักงานดับเพลิง

สำนักงานดับเพลิง (; โรมาจิ: "Shōbōchō") หรือ หน่วยดับเพลิงและการจัดการภัยพิบัติ  หรือที่รู้จักในชื่อย่อ FDMA เป็นหน่วยกำกับดูแลหน่วยดับเพลิง ที่ดำเนินด้านการจัดการเหตุฉุกเฉิน, การค้นหาและกู้ภัย รวมถึงการดับเพลิง ซึ่งเป็นหน่วยงานอิสระสังกัดกระทรวงกิจการภายในประเทศและการสื่อสาร
ภูมิหลัง.
หน่วยงานบริหารจัดการอัคคีภัยและภัยพิบัติก่อตั้งขึ้นตามมาตรา 3 วรรค 2 ของพระราชบัญญัติองค์การรัฐบาลแห่งชาติ พ.ศ. 2491 และมาตรา 2 ของกฎหมายสำนักงานดับเพลิง พ.ศ. 2490 หน่วยงานมีหน้าที่กำกับดูแลความพยายามในการดับเพลิงตลอดจนการวางแผนโครงการ การบังคับใช้กฎหมาย และการกำหนดมาตรฐานและนโยบายเกี่ยวกับการดับเพลิง
หน่วยงานไม่ได้ดูแลเรื่องการดับเพลิง, การจัดการโดยตรง หรือกิจกรรมประจำวันของหน่วยงานเทศบาลแต่ละแห่ง แต่เป็นเจ้าของและบำรุงรักษารถดับเพลิง, เฮลิคอปเตอร์ และยานพาหนะสนับสนุนอื่น ๆ ที่หน่วยงานต่าง ๆ ทั่วประเทศใช้ พวกเขายังให้การฝึกอบรม คำแนะนำ และการสนับสนุนอื่น ๆ สำหรับแต่ละหน่วย
มีสำนักงาน FDMA ในจังหวัดทั่วประเทศญี่ปุ่นเพื่อช่วยจัดการกับภัยธรรมชาติ, การโจมตีของผู้ก่อการร้าย และอื่น ๆ โครงสร้างบางส่วนตั้งแต่ปี 2546 ได้รับการออกแบบตามสำนักจัดการภาวะฉุกเฉินกลางในสหรัฐ จัดตั้งขึ้นเพื่อให้แนวทางที่เป็นหนึ่งเดียวในการรับมือและจัดการกับภัยพิบัติทุกประเภท โดยปี 2563 มีงบประมาณ ¥16,344,273,000 เยน
ความร่วมมือกับต่างประเทศ.
กรมป้องกันและบรรเทาสาธารณภัยของประเทศไทย ได้ร่วมลงนามความร่วมมือกับ FDMA ในวันที่ 6 กรกฎาคม พ.ศ. 2548 เพื่อแลกเปลี่ยนความรู้ และพัฒนาศักยภาพในการบริหารจัดการ เนื่องด้วยประเทศญี่ปุ่นเป็นประเทศที่ประสบภัยธรรมชาติค่อนข้างมากแต่มีความก้าวหน้าด้านเทคโนโลยี ซึ่งความร่วมมือดังกล่าว จัดเป็นความร่วมมือในรูปแบบทวิภาคี รวมถึงคณะเจ้าหน้าที่หน่วยงาน FDMA ยังเคยเดินทางมาเพื่อร่วมดูงานที่ศูนย์ป้องกันและบรรเทาสาธารณภัย เขต 3 ปราจีนบุรี ที่จัดขึ้นในประเทศไทย เพื่อชมการสาธิตการช่วยเหลือผู้ประสบอุบัติเหตุทางถนน โดยเทศบาลตำบลประจันตคามร่วมกับศูนย์ป้องกันภัย เมื่อวันที่ 24 มีนาคม พ.ศ. 2552
พรรคอนุรักษนิยม (สหราชอาณาจักร)

พรรคอนุรักษนิยม  หรือชื่อเต็มว่า พรรคอนุรักษนิยมและสหภาพนิยม คือพรรคการเมืองกลาง-ขวาในสหราชอาณาจักรที่ปฏิบัติตามหลักปรัชญาของลัทธิอนุรักษนิยมและลัทธิการรวมชาติบริเตน ซึ่งเป็นพรรคที่ใหญ่ที่สุดในสหราชอาณาจักรโดยมีสมาชิกสภาผู้แทนราษฎรในรัฐสภาจำนวน 121 คน สมาชิกสภาท้องถิ่นทั่วประเทศ 9,391 คน และเป็นพรรคการเมืองจากสหราชอาณาจักรที่มีที่นั่งในรัฐสภายุโรปมากที่สุดจำนวน 25 ที่นั่ง ปัจจุบันดำรงตำแหน่งเป็นพรรคฝ่ายค้านในสภาสามัญชนโดยมีหัวหน้าพรรคคือเคมี เบเดอน็อก เป็นผู้นำฝ่ายค้าน พรรคมักถูกเรียกขานว่า "พรรคขุนนาง" (Tory Party) หรือ "พวกขุนนาง" (Tories) พรรคอนุรักษนิยมก่อตั้งขึ้นในปี พ.ศ. 2377 จากพรรคขุนนางเดิมซึ่งก่อตั้งในปี พ.ศ. 2221 พรรคเป็นหนึ่งในสองพรรคการเมืองหลักของสหราชอาณาจักรในช่วงคริสต์ศตวรรษที่ 19 ร่วมกับฝ่ายเสรีนิยม โดยพรรคได้เปลี่ยนชื่อเป็นพรรคอนุรักษและสหภาพนิยมในปี พ.ศ. 2455 หลังจากการรวมกับพรรคเสรีสหภาพนิยม ซึ่งชื่อพรรคยังคงถูกเรียกขานเพียงสั้น ๆ ว่าพรรคอนุรักษนิยม
ในช่วง พ.ศ. 2463 ความนิยมในฝ่ายเสรีนิยมลดลงอย่างมาก พรรคแรงงานจึงก้าวขึ้นมาเป็นพรรคคู่แข่งที่สำคัญ ตลอดช่วงคริสต์ศตวรรษที่ 20 ที่ผ่านมาสหราชอาณาจักรมีนายกรัฐมนตรีที่มาจากพรรคอนุรักษนิยมอยู่ในวาระรวม 57 ปี เช่น วินสตัน เชอร์ชิล (พ.ศ. 2483 - 2488 และ พ.ศ. 2494 - 2498) และมาร์กาเรต แทตเชอร์ (พ.ศ. 2522 - 2533) ซึ่งในสมัยของแทตเชอร์นี้เองที่นำพาประเทศสู่ระบบเศรษฐกิจเสรีนิยมเข้มข้นและทำให้พรรคกลายเป็นผู้สนับสนุนตลาดเสรีและต่อต้านการรวมสหภาพยุโรป (Euroscepticism) มากที่สุดจากสามพรรคหลักของประเทศ พรรคได้กลับมาเป็นรัฐบาลอีกครั้งในปี พ.ศ. 2553 ภายใต้การร่วมของพรรคเสรีประชาธิปไตยและนายกรัฐมนตรีเดวิด แคเมอรอน 
ในรัฐสภายุโรป พรรคอนุรักษนิยมเป็นพรรคการเมืองจากสหราชอาณาจักรที่มีที่นั่งมากที่สุดจำนวน 25 ที่นั่ง ซึ่งเป็นที่นั่งในพรรคอนุรักษและปฏิรูปนิยมแห่งยุโรป (ซีอีอาร์) นอกจากนี้ยังเป็นสมาชิกองค์การต่อต้านสหภาพยุโรป พรรคมีที่นั่งมากที่สุดเป็นอันดับสามในรัฐสภาสกอตแลนด์และอันดับที่สองในสมัชชาแห่งเวลส์ มีพรรคพันธมิตรคือพรรคสหภาพนิยมแห่งอัลส์เตอร์ ซึ่งเป็นหนึ่งในห้าพรรคการเมืองหลักของไอร์แลนด์เหนือ
วงศ์ย่อยปลากระดี่

วงศ์ย่อยปลากระดี่ เป็นวงศ์ย่อยของปลาน้ำจืดในวงศ์ใหญ่ Osphronemidae ใช้ชื่อวิทยาศาสตร์ว่า Luciocephalinae
สมาชิกในวงศ์ย่อยนี้ ประกอบไปด้วยสกุลต่าง ๆ ได้แก่
แต่ในปัจจุบัน ได้มีการยกเลิกสกุล "Colisa" โดยให้ไปใช้สกุล "Trichogaster" แทน และปลาที่อยู่ในสกุล "Trichogaster" เดิม ก็หันกลับไปใช้สกุล "Trichopodus" ซึ่งเดิมเคยเป็นชื่อพ้องมาก่อนแทน
จัดเป็นปลาขนาดเล็ก ขนาดโตเต็มที่ไม่เกินฝ่ามือของมนุษย์ พบกระจายพันธุ์อยู่ทั่วไปในแหล่งน้ำจืดหลายประเภทของภูมิภาคเอเชียใต้, เอเชียอาคเนย์ และบางส่วนในเอเชียตะวันออก
ปลากระดี่โนเบิล

ปลากระดี่โนเบิล (ชื่อวิทยาศาสตร์: "Ctenops nobilis") ปลาน้ำจืดขนาดเล็กชนิดหนึ่ง ในวงศ์ปลากัด ปลากระดี่ (Osphronemidae) จัดเป็นปลาเพียงชนิดเดียวเท่านั้น ที่อยู่ในสกุล "Ctenops"
มีลักษณะที่ตัวผู้และตัวเมียมีสีไม่ต่างกัน แต่ตัวเมียจะมีขนาดใหญ่กว่า และตัวผู้มีครีบต่าง ๆ ใหญ่กว่า มีขนาดโตเต็มที่ประมาณ 9-12 เซนติเมตร 
เป็นปลาที่กระจายพันธุ์ในแหล่งน้ำนิ่งที่มีพรรณไม้น้ำขึ้นอย่างหนาแน่นในภาคตะวันออกของประเทศอินเดีย และบังกลาเทศ ในสภาพแหล่งน้ำที่มีความเป็นกรดต่ำกว่าน้ำที่มีค่าเป็นกลาง (pH ต่ำกว่า 7) 
มีพฤติกรรมการวางไข่ แตกต่างไปจากปลากระดี่ในสกุลอื่นที่ใกล้เคียงกัน โดยจะไม่ก่อหวอด แต่จะใช้การอมไข่แทน แม่ปลาจะอมไข่ไว้ในปากราว 12-14 วัน โดยที่ไม่กินอาหาร จากนั้นปลาจึงจะฟักเป็นตัว 
นิยมเลี้ยงเป็นปลาสวยงาม เป็นปลาที่รักสงบ แต่อาจก้าวร้าวได้บางขณะกับปลาขนาดเล็กกว่า จัดเป็นปลาค่อนข้างหายาก เพราะเลี้ยงให้รอดได้ยาก และยังไม่มีรายงานการเพาะขยายพันธุ์ได้สำเร็จในที่เลี้ยง
วงศ์ย่อยปลากัด

วงศ์ย่อยปลากัด  เป็นวงศ์ย่อยของปลาน้ำจืดขนาดเล็ก ที่มีอวัยวะหายใจลักษณะคล้ายเขาวงกต ในวงศ์ใหญ่ Osphronemidae ใช้ชื่อวิทยาศาสตร์ว่า Macropodusinae
เป็นปลาขนาดเล็ก เมื่อโตเต็มที่แล้วไม่เกินนิ้วมือของมนุษย์ จัดเป็นวงศ์ย่อยที่มีความหลากหลายที่สุดของวงศ์ใหญ่นี้ เป็นปลาที่มีสีสันสวยงาม โดยเฉพาะตัวผู้ จึงนิยมเลี้ยงกันเป็นปลาสวยงาม โดยสมาชิกที่เป็นที่รู้จักกันดีของวงศ์ย่อยนี้ คือ ปลากัด มีพฤติกรรมการวางไข่ทั้งก่อหวอดและอมไข่ พบกระจายพันธุ์ในภูมิภาคเอเชียอาคเนย์และเอเชียตะวันออก
ปลากัดค็อกซินา

ปลากัดค็อกซินา (ชื่อวิทยาศาสตร์: "Betta coccina") เป็นปลาน้ำจืดขนาดเล็กชนิดหนึ่ง ในวงศ์ปลากัด ปลากระดี่ (Osphronemidae)
จัดเป็นปลากัดป่าชนิดหนึ่ง ที่อยู่ในประเภทปลากัดก่อหวอด มีลำตัวเรียวยาว หัวและตามีขนาดใหญ่ ลำตัวและครีบสีแดงสดทั้งตัว ซึ่งชื่อวิทยาศาสตร์ที่ว่า "coccina" นั้น หมายถึง "แดงดั่งเหล้าองุ่น" เมื่อตกใจหรืออยู่ในภาวะเครียดสีจะซีด แลเห็นจุดวงกลมขนาดใหญ่สีเขียวที่กลางลำตัว อย่างชัดเจน ขณะที่เมื่อมีสีสดใสจุดดังกล่าวจะเป็นสีน้ำเงิน เห็นได้ขัดเจน ปลายครีบหางและครีบหลังมีแถบสีขาวเล็ก ๆ 
มีขนาดโตเต็มที่ 30-40 มิลลิเมตร ตัวผู้และตัวเมียมีลักษณะคล้ายคลึงกัน แต่ตัวผู้จะมีสีสันสดใสและครีบต่าง ๆ ยาวกว่า
พบกระจายพันธุ์ในแหล่งน้ำบนเกาะสุมาตราของอินโดนีเซีย, รัฐยะโฮร์และมะละกาของมาเลเซีย แต่ไม่พบในประเทศไทย
นิยมเลี้ยงเป็นปลาสวยงาม มีราคาขายค่อยข้างแพงและหายาก ปัจจุบันสามารถเพาะขยายพันธุ์ได้แล้วในที่เลี้ยง โดยเลี้ยงรวมกันเป็นฝูงก่อน จากนั้นจึงค่อยให้ปลาจับคู่กัน จะประสบความสำเร็จเป็นอย่างดี หากเลี้ยงในน้ำที่มีค่าความเป็นกรดเป็นด่างต่ำกว่าค่าความเป็นกลาง (ค่า pH ต่ำว่า 7) ในที่เลี้ยงชอบก่อหวอดในโพรงไม้หรือกระถางใต้น้ำ และบนผิวน้ำ
ปลากระดี่ปากหนา

ปลากระดี่ปากหนา (ชื่อวิทยาศาสตร์: "Trichogaster labiosa") เป็นปลาน้ำจืดขนาดเล็กชนิดหนึ่ง ในวงศ์ปลากัด ปลากระดี่ (Osphronemidae)
เป็นปลากระดี่แคระชนิดหนึ่ง มีรูปร่างยาว ลำตัวเป็นรูปไข่ สีของลำตัวแตกต่างกันออกไป ทั้งสีน้ำตาลเข้มอมส้ม ส่วนท้องมีสีเขียวเข้ม มีแถบสีส้มแกมน้ำตาลสลับกับสีฟ้าครามพาดขวางบริเวณทั้งลำตัว ครีบหางกลมเหมือนพัดมีสีส้มคล้ำ ๆ ครีบอกเป็นเส้นยาว ครีบท้องมีสีแดงส้ม ครีบก้นมีสีฟ้ามีขอบเป็นสีฟ้าหรือสีขาว 
มีขนาดโตเต็มที่ประมาณ 9 เซนติเมตร กระจายพันธุ์ในตอนใต้ของประเทศพม่า โดยไม่พบในประเทศไทย และปัจจุบันมีการนำเข้าไปปล่อยในธรรมชาติในโคลัมเบียอีกด้วย
เป็นปลาที่ตัวผู้เมื่อแพร่ขยายพันธุ์ จะเป็นฝ่ายสร้างหวอด ซึ่งคือน้ำลายผสมกับอากาศติดกับพืชน้ำและวัสดุบริเวณผิวน้ำชนิดต่าง ๆ และเป็นฝ่ายดูแลไข่จนกระทั่งฟักเป็นตัว
เป็นปลาที่นิยมเลี้ยงเป็นปลาสวยงาม ซึ่งปัจจุบันสามารถเพาะขยายพันธุ์ได้แล้ว และมีการผสมข้ามพันธุ์กับปลากระดี่ชนิดอื่น ๆ ที่ใกล้เคียงกัน เช่น ปลากระดี่อินเดีย, ปลากระดี่แคระ จนได้ลูกที่ออกมาสีสันต่าง ๆ สวยงามจากเดิม เช่น สีแดง, สีทอง, สีเขียว แต่สำหรับในประเทศไทย ปลากระดี่ปากหนายังไม่มีการซื้อขายและเลี้ยงกันในวงการปลาสวยงาม
น้ำตกเคงง

น้ำตกเคงง (; โรมาจิ: "Kegon-taki"; : เคงนตากิ) ตั้งอยู่ที่ทะเลสาบชูเซ็นจิ (โดยเป็นแหล่งที่มาของแม่น้ำโอชิริ) ในอุทยานแห่งชาตินิกโกใกล้กับเมืองนิกโก จังหวัดโทจิงิ ประเทศญี่ปุ่น ซึ่งน้ำตกก่อตัวเมื่อแม่น้ำไดยะไหลเป็นเส้นจากการไหลของลาวา มีน้ำตกเล็กๆประมาณ 12 สายอยู่ทางด้านหลังและด้านข้างของน้ำตกเคงง ซึ่งเกิดจากการรั่วไหลผ่านรอยแตกหลายแห่งระหว่างภูเขาและการไหลของลาวา
ที่ความสูงระดับ 97 เมตร ส่งผลให้น้ำตกแห่งนี้เป็นหนึ่งในสามของน้ำตกที่สูงที่สุดในประเทศญี่ปุ่น ในฤดูใบไม้ร่วง การจราจรบนถนนจากเมืองนิกโกสู่ทะเลสาบชูเซ็นจิอาจช้าลงเนื่องด้วยผู้เข้าชมต่างมาเพื่อดูสีสันของน้ำตก
ใน ค.ศ. 1927 น้ำตกเคงงได้รับการยอมรับว่าเป็นหนึ่งใน "แปดทิวทัศน์" ที่แสดงถึงความเป็นประเทศญี่ปุ่นและวัฒนธรรมในยุคโชวะที่ดีที่สุดแห่งหนึ่ง รวมทั้งได้รับการกล่าวว่าเป็นน้ำตกที่มีชื่อเสียงที่สุดของเมืองนิกโก
ปรากฏการณ์ไมสเนอร์

ปรากฏการณ์ไมสเนอร์  เป็นปรากฏการณ์ที่น่าสนใจปรากฏการณ์หนึ่งของตัวนำยวดยิ่ง คือปรากฏการณ์ทางแม่เหล็ก ที่เรียกว่า ปรากฏการณ์ไมสเนอร์ ถ้าสารมีอุณหภูมิสูงกว่าอุณหภูมิวิกฤตเมื่อใส่สนามแม่เหล็กเข้าไป เส้นแรงแม่เหล็กจะสามารถทะลุผ่านสารนี้ได้ แต่ถ้าลดอุณหภูมิของสารลงจนกระทั่งมีอุณหภูมิต่ำกว่าอุณหภูมิวิกฤต สารจะเปลี่ยนสภาพเป็นตัวนำยวดยิ่ง จากนั้นใส่สนามแม่เหล็กภายนอกเข้าไปอีกครั้งพบว่าเส้นแรงแม่เหล็กนี้ไม่สามารถทะลุผ่านเข้าไปในเนื้อของตัวนำยวดยิ่งได้ เนื่องจากสนามแม่เหล็กภายนอกทำให้เกิดกระแสไฟฟ้าเหนี่ยวนำที่ผิวของตัวนำยวดยิ่งและกระแสไฟฟ้าเหนี่ยวนำที่เกิดขึ้นทำให้เกิดสนาม แม่เหล็กต่อต้านสนามแม่เหล็กภายนอกที่ใส่เข้าไป เป็นผลให้สนามแม่เหล็กภายในตัวนำยวดยิ่งมีค่าเป็นศูนย์ และทำให้ตัวนำยวดยิ่งมีสมบัติของสารแม่เหล็กไดอาแบบสมบูรณ์ (Perfect diamagnetic)
 #เปลี่ยนทาง 

จากปรากฏการณ์นี้ถ้าทำการทดลองในแนวดิ่ง โดยวางตัวนำยวดยิ่งเหนือแม่เหล็ก หรือวางแม่เหล็กเหนือตัวนำยวดยิ่งก็ได้ เมื่ออุณหภูมิต่ำกว่าอุณหภูมิวิกฤต เส้นแรงแม่เหล็กไม่สามารถผ่านออกมาจากตัวนำยวดยิ่งได้ ทำให้ความหนาแน่นของเส้นแรงแม่เหล็กที่รอบตัวนำยวดยิ่งไม่สม่ำเสมอ จึงเกิดแรงผลักขึ้นระหว่างตัวนำยวดยิ่งกับแม่เหล็ก และถ้าวัสดุตัวบนมีน้ำหนักไม่มากนักก็จะ สามารถถูกยกลอยขึ้นได้ เรียกว่า เกิดการยกตัวด้วยแม่เหล็ก (Magnetic levitation) ปรากฏการณ์นี้สามารถนำไปประยุกต์ใช้ในการสร้างรถไฟฟ้าความเร็วสูง (MagLev Train)
กีฬายิงธนูในโอลิมปิกฤดูร้อน 2012 – ชายเดี่ยว

กีฬายิงธนูในโอลิมปิกฤดูร้อน 2012 ประเภทชายเดี่ยว เป็นการแข่งขันยิงธนูในกีฬาโอลิมปิกฤดูร้อน 2012 ประเภทชายเดี่ยว
สถิติการแข่งขัน.
ก่อนมีการแข่งขันโอลิมปิก มีการบันทึกสถิติ ของรายการยิงธนูชายเดี่ยว
ปลาซิวคาโลโครม่า

ปลาซิวคาโลโครม่า (ชื่อวิทยาศาสตร์: "Rasbora kalochroma") เป็นปลาน้ำจืดขนาดเล็กชนิดหนึ่ง จำพวกปลาซิว ในวงศ์ปลาตะเพียน (Cyprinidae)
ลำตัวเรียวยาวมีสีน้ำตาลแดง มีจุดเด่น คือ จุดวงกลมสีดำ 2 จุด โดยเฉพาะจุดหลังที่เป็นจุดขนาดใหญ่ 
มีความยาวเต็มที่ประมาณ 10 เซนติเมตร จัดเป็นปลาซิวที่มีขนาดใหญ่ชนิดหนึ่ง พบกระจายพันธุ์บนแผ่นดินใหญ่ของคาบสมุทรมลายู เช่น รัฐเซอลาโงร์, ตรังกานู, ปะหัง, ซาราวัก และยะโฮร์ในมาเลเซีย และหมู่เกาะต่าง ๆ ในอินโดนีเซีย เช่น เกาะบอร์เนียว, สุมาตรา, จังหวัดกาลีมันตันตะวันออก และกาลีมันตันใต้
เป็นปลาที่อาศัยอยู่รวมเป็นฝูงในน้ำที่มีสภาพเป็นพรุ ที่มีเศษใบไม้และกิ่งไม้ร่วงอยู่ก้นพื้นน้ำ และปล่อยสารแทนนินออกมาทำให้สีของน้ำดูคล้ำ สภาพน้ำมีความเป็นกรดซึ่งอาจจะต่ำไปถึงขั้น 4 pH ได้ ซึ่งพื้นที่อาศัยในธรรมชาติในปัจจุบันกำลังถูกคุกคามจากการทำปาล์มน้ำมัน และสวนยางพารา
นิยมเลี้ยงกันเป็นปลาสวยงาม โดยเฉพาะในตู้ไม้น้ำ
ปลากัดป่ามหาชัย

ปลากัดป่ามหาชัย หรือ ปลากัดมหาชัย (ชื่อวิทยาศาสตร์: "Betta mahachaiensis") เป็นปลาน้ำจืดจำพวกปลากัดชนิดหนึ่ง ในวงศ์ปลากัด ปลากระดี่ (Osphronemidae)
ลักษณะและถิ่นที่อยู่อาศัย.
มีลักษณะและรูปร่างคล้ายคลึงกับปลากัดภาคกลาง ("B. splendens") มาก อีกทั้งยังมีที่อยู่อาศัยทับซ้อนกัน แต่มีความแตกต่างกันที่สีและรายละเอียดบางประการ เช่น สีของเกล็ดเป็นสีฟ้าอมเขียวหรือสีเขียวอย่างเดียวแวววาวทั้งตัว ลักษณะเกล็ดไล่เรียงตัวกันเหมือนฝักข้าวโพด บนพื้นลำตัวที่มีสีเข้มตั้งแต่น้ำตาลจนถึงดำสนิท บริเวณแก้มหรือแผ่นปิดเหงือกเป็นขีดสีฟ้า 2 ขีด ครีบอกคู่แรกที่เรียกว่า "ตะเกียบ" เส้นหน้ามีสีฟ้า ครีบหางมีทั้งกลมและปลายแหลมเหมือนใบโพมีสีฟ้า ขนาดเมื่อโตเต็มที่ประมาณ 4-5 เซนติเมตร อีกทั้งยังเป็นปลากัดในกลุ่มก่อหวอดที่สามารถพบในประเทศไทยได้เพียงที่เดียวเท่านั้น ที่เยื่อใต้แผ่นปิดเหงือกเป็นสีดำสนิทโดยไม่มีขีดหรือแถบสีแดงมาแซมเหมือนปลากัดในกลุ่มก่อหวอดชนิดอื่น ๆ 
เป็นปลาที่มีถิ่นที่อยู่อาศัยจำกัด โดยพบแค่เพียงเขตจังหวัดสมุทรสาคร, สมุทรสงคราม, สมุทรปราการ และเขตบางขุนเทียน ของกรุงเทพมหานคร เท่านั้น จากการศึกษาในระดับดีเอ็นเอ พบว่ามีสายการวิวัฒนาการแยกตัวมาจากปลากัดภาคกลางเมื่อราว 3-4 ล้านปีก่อน และจากการลงพื้นที่ศึกษาของคณะนักวิทยาศาสตร์ชาวไทยพบว่าแหล่งที่อยู่อาศัยของปลากัดมหาชัย เป็นแหล่งน้ำจืดที่มีน้ำเค็มเข้ามาปนเล็กน้อย โดยมากเป็นป่าจาก และยังพบว่ามีน้ำจากแหล่งอุตสาหกรรมบางส่วนปนเปื้อนเข้ามาด้วย เมื่อมีขนาดเล็กจะกินแมลงเป็นอาหาร เมื่อโตขึ้นจะเริ่มกินแมลงผิวน้ำ และโตขึ้นอีกจะเป็นอาหารที่มีขนาดใหญ่ขึ้น รวมทั้งยังเศษซากพืชเข้าไปปนด้วย ปลากัดป่ามหาชัย ถือว่าเป็นปลากัดอีกชนิดหนึ่งได้รับความนิยมในหมู่นักเลี้ยงปลาสวยงาม 
การตั้งชื่อทางวิทยาศาสตร์.
ปลากัดป่ามหาชัย ได้เป็นที่รู้จักกันมาอย่างยาวนานแล้ว แต่ยังไม่มีชื่อวิทยาศาสตร์อย่างเป็นทางการ จนกระทั่งในเดือนตุลาคม ค.ศ. 2012 จึงได้รับการตั้งชื่ออย่างเป็นทางการ โดยถือเป็นปลากัดชนิดแรกที่ได้รับการพิสูจน์ทั้งยืนยันโดยชาวไทยเอง ตั้งชื่อวิทยาศาสตร์โดยใช้ชื่อไทยอ้างอิงถึง "มหาชัย" (จังหวัดสมุทรสาคร) ที่เป็นแหล่งของปลากัดป่ามหาชัยให้เป็นที่รู้จัก และเพื่อให้ผู้คนในจังหวัดสมุทรสาครและชาวไทยเกิดความภาคภูมิใจ และกระตุ้นให้เกิดการอนุรักษ์ปลากัดป่ามหาชัยมากยิ่งขึ้นก่อนที่จะสูญพันธุ์ไป สำหรับงานวิจัยที่พิสูจน์ยืนยันชนิดพันธุ์ของปลากัดป่ามหาชัยนี้ ได้ศึกษาโดยทีมวิจัยจากมหาวิทยาลัยมหิดล ซึ่งมีหัวข้อบทความที่ตีพิมพ์ในวารสารนานาชาติ Zootaxa ว่า ""Betta mahachaiensis" (ปลากัดป่ามหาชัย) ปลากัดก่อหวอดชนิดใหม่จากจังหวัดสมุทรสาคร ประเทศไทย)" โดยมีผู้วิจัยคือ นายชานนทร์ โควสุภัทร, รศ.ดร.ภิญโญ พานิชพันธ์, รศ.ดร.พิณทิพ รื่นวงษา, และดร.น้ำค้าง ศรีวัฒนาโรทัย
สแกร์โครว (หนังสือการ์ตูน)

สแกร์โครว ("หุ่นไล่กา",) เป็นตัวละครตัวร้ายที่มีพลังพิเศษในหนังสือการ์ตูนของสำนักพิมพ์ดีซีคอมิกส์ มีบทบาทหลักเป็นศัตรูของแบทแมน ปรากฏตัวครั้งแรกใน "World's Finest Comics" #3 (Fall 1941) สร้างสรรค์โดย Bill Finger และ Bob Kane ตามเนื้อเรื่องมีชื่อจริงว่าดอกเตอร์โจนาธาน เครน  เป็นนักจิตวิทยา ใช้ยาและกลวิธีทางจิตวิทยาหลายอย่างเพื่อใช้ความกลัวทำร้ายผู้อื่น
ในยุค Golden Age ของหนังสือการ์ตูน สแกร์โครวปรากฏตัวเพียงสองครั้ง แต่เมื่อถึงยุค Silver Age นั้น Gardner Fox ผู้แต่งเรื่องและ Sheldon Moldoff ผู้วาดภาพ ได้นำตัวละครนี้กลับมาอีกครั้งใน "Batman" #189 (Feb 1967) และได้มีบทบาทเป็นศัตรูคนสำคัญของแบทแมนมาตั้งแต่นั้น และได้มีบทบาทในสื่ออื่นของดีซีคอมิกส์และสื่อที่เกี่ยวข้องอื่น ๆ อีก ทั้งภาพยนตร์ วิดีโอเกม ภาพยนตร์การ์ตูน และสินค้าเช่นของเล่นตุ๊กตา เป็นต้น
ในสื่ออื่น.
ภาพยนตร์.
ภาพยนตร์คนแสดง.
ในภาพยนตร์ไตรภาคแบทแมนของคริสโตเฟอร์ โนแลน "แบทแมน บีกินส์", "แบทแมน อัศวินรัตติกาล" และ "แบทแมน อัศวินรัตติกาลผงาด" นักแสดงชาวไอร์แลนด์ กิลเลียน เมอร์ฟี รับบทเป็น ดร. โจนาธาน เครน และสแกร์โครว และมีบทบาทในภาพยนตร์ทั้งสามภาค
ปลาไวท์คลาวด์

ปลาไวท์คลาวด์ (พินอิน: táng yu; ชื่อวิทยาศาสตร์: "Tanichthys albonubes") เป็นปลาน้ำจืดขนาดเล็กชนิดหนึ่ง ในวงศ์ปลาตะเพียน (Cyprinidae)
จัดเป็นปลาซิวชนิดหนึ่ง มีลักษณะของลำตัวสีขาวออกเงิน ๆ แวววาว เวลามองจากด้านบนจะเป็นสีเงินอมเขียว กลางลำตัวมีแถบสีทองออกเงินพาดขวางลำตัว ครีบหางมีสีแดงสด ขณะที่ครีบอื่น ๆ จะมีสีเหลืองตรงขอบของครีบ 
มีขนาดโตเต็มที่ประมาณ 4 เซนติเมตร ตัวผู้จะมีสีสดกว่าตัวเมียและลำตัวจะเพรียวกว่า 
เป็นปลาที่อยู่อาศัยเป็นฝูง พบกระจายพันธุ์อยู่ทางแถบเทือกเขาสูงที่มีอุณหภูมิต่ำ ทางตอนใต้ของจีนติดต่อกับเวียดนาม ค้นพบครั้งแรกในปี ค.ศ. 1930 โดยลูกเสือชาวจีน บนเขาไป๋หยุน ใกล้กับเมืองกวางเจา ในมณฑลกวางตุ้ง ซึ่งคำว่า "ไป๋หยุน" (白雲) นั้นหมายถึง "เมฆขาว" อันเป็นที่มาของชื่อสามัญ 
นิยมเลี้ยงเป็นปลาสวยงาม โดยสามารถเพาะขยายพันธุ์ในที่เลี้ยงได้แล้ว ปลาจะวางไข่ติดกับใบของพืชน้ำ ไข่ใช้เวลาราว 36 ชั่วโมงในการฟักเป็นตัว ซึ่งปัจจุบัน จากการเพาะขยายพันธุ์สามารถทำให้เลี้ยงได้ในเขตโซนร้อน อีกทั้งยังสามารถให้มีสายพันธุ์ที่แปลกไปจากธรรมชาติ อาทิ สีเผือกทอง หรือที่มีครีบและหางยาวกว่าปกติ
แขวงบางค้อ

บางค้อ เป็นท้องที่การปกครองระดับแขวงที่มีพื้นที่น้อยที่สุดของเขตจอมทอง กรุงเทพมหานคร สภาพโดยทั่วไปเป็นที่อยู่อาศัย
ที่ตั้งและอาณาเขต.
แขวงบางค้อมีอาณาเขตติดต่อกับเขตการปกครองข้างเคียงดังต่อไปนี้
การคมนาคม.
ถนนสายหลักในพื้นที่แขวงบางค้อ ได้แก่
ถนนสายรองและทางลัดในพื้นที่แขวงบางค้อ ได้แก่
ราส์ อัล กูล

ราส์ อัล กูล  เป็นตัวละครตัวร้ายที่มีพลังพิเศษในหนังสือการ์ตูนของสำนักพิมพ์ดีซีคอมิกส์ มีบทบาทหลักเป็นศัตรูของแบทแมน ถือเป็นศัตรูตัวร้ายที่สุดคนหนึ่งในเรื่อง ปรากฏตัวครั้งแรกในตอน "Daughter of the Demon" ใน "แบตแมน" ฉบับที่ 232 (มิถุนายน ค.ศ. 1971) สร้างสรรค์โดยผู้เขียน เดนนิส โอนีล และนักวาด นีล อดัมส์ นอกจากเขาจะเป็นศัตรูของแบทแมนแล้ว เขายังได้ต่อสู้กับซูเปอร์แมนและฮีโร่คนอื่นๆ ของจักรวาลดีซีด้วย ตัวละครราส์ อัล กูล มีบทบาทในสื่อดัดแปลงอื่นๆ มากมายย ที่มีชื่อเสียงที่สุดคือในภาพยนตร์"แบทแมน บีกินส์"ของผู้กำกับคริสโตเฟอร์ โนแลน แสดงโดยเลียม นีสัน และเคน วาตานาเบะ 
ทาง IGN จัดอันดับให้เป็นสุดยอดตัวร้ายตลอดกาลจากหนังสือการ์ตูนอันดับที่ 7 จาก 100
ปลากัดอัลบิ

ปลากัดอัลบิ (ชื่อวิทยาศาสตร์: "Betta albimarginata") เป็นปลาน้ำจืดขนาดเล็กชนิดหนึ่ง ในวงศ์ปลากัด ปลากระดี่ (Osphronemidae)
จัดเป็นปลากัดประเภทอมไข่ มีรูปร่างยาว หัวมีขนาดใหญ่ มีจุดเด่น คือ สีตลอดทั้งลำตัวเป็นสีแดงเข้ม มีลักษณะคล้ายกับปลากัดชานอยเดส ("B. channoides") ที่มีลักษณะคล้ายกันมาก แต่ปลากัดอัลบิ จะมีครีบหางที่มีแถบสีดำเต็มขอบหาง และครีบหลังจะมีแถบสีดำเป็นแต้มอยู่ด้านล่างขอบครีบหลังที่เป็นสีขาว อีกทั้งยังมีลำตัวสีแดงเข้มทึบกว่า
มีความยาวเต็มที่ประมาณ 30-35 มิลลิเมตร พบในแหล่งน้ำที่เป็นลำธารที่มีใบไม้ร่วงลงพื้นในป่าของจังหวัดกาลีมันตันตะวันออก ในอินโดนีเซีย
นิยมเลี้ยงเป็นปลาสวยงาม ที่มีราคาซื้อขายแพง เนื่องจากเป็นปลากัดประเภทอมไข่ จึงสามารถเลี้ยงรวมกันเป็นฝูงได้ แต่ปลากัดอัลบิมีอุปนิสัยที่ดุร้ายกว่าปลากัดอมไข่ชนิดอื่น ๆ พอสมควร โดยตัวผู้มักจะไล่กัดตัวเมีย ปัจจุบันสามารถเพาะขยายพันธุ์ได้ในที่เลี้ยง โดยปรับสภาพน้ำให้มีสภาพความเป็นกรดต่ำกว่าค่าความเป็นกลาง (pH ต่ำกว่า 7) ตัวผู้จะเป็นฝ่ายอมไข่ไว้ในปาก เป็นเวลาประมาณ 12-14 วัน ลูกปลาจะเริ่มว่ายน้ำได้เองภายใน 15-20 วัน
โททาล

โททาล เอส.เอ. (Total S.A. (NYSE: TOT
)) เป็นบริษัทด้านพลังงานสัญชาติฝรั่งเศส ประกอบธุรกิจก๊าซธรรมชาติ น้ำมันปิโตรเลียม และเคมีภัณฑ์ มีสำนักงานใหญ่อยู่ที่ย่านลาเดฟ็องส์ ทางตะวันตกของปารีส
บริษัทก่อตั้งในปี ค.ศ. 1924 หลังสงครามโลกครั้งที่หนึ่ง โดยเดิมฝรั่งเศสมีแผนการความร่วมมือกับบริษัท รอยัลดัตช์เชลล์ ของอังกฤษและเนเธอร์แลนด์ แต่ถูกยับยั้งโดยนายแรมง ปวงกาเร นายกรัฐมนตรีฝรั่งเศสที่มีนโยบายให้จัดตั้งบริษัทน้ำมันสัญชาติฝรั่งเศส โดยได้ก่อตั้งบริษัทเมื่อวันที่ 28 มีนาคม ค.ศ. 1924 ชื่อบริษัท Compagnie française des pétroles (CFP)
ชื่อบริษัทในปัจจุบัน มาจากชื่อผลิตภัณฑ์น้ำมัน โททาล (Total) ที่เริ่มทำตลาดในแอฟริกาและยุโรป ตั้งแต่ปี ค.ศ. 1954 ปัจจุบันโททาลเป็นหนึ่งในบริษัทน้ำมันรายใหญ่ของโลก มีพนักงานกว่า 96,000 คน (ข้อมูลปี 2010) ในกว่า 130 ประเทศ
ดีซีคอมิกส์

ดีซีคอมิกส์  เป็นสำนักพิมพ์หนังสือการ์ตูนอเมริกาที่ใหญ่และประสบความสำเร็จที่สุดแห่งหนึ่ง ปัจจุบันเป็นส่วนหนึ่งของดีซีเอนเตอร์เทนเมนท์ซึ่งเป็นบริษัทลูกของวอร์เนอร์ บราเดอร์ส เอนเตอร์เทนเมนต์ ซึ่งมีเจ้าของใหญ่คือไทม์ วอร์เนอร์ ดีซีคอมิกส์จัดพิมพ์หนังสือการ์ตูนและมีตัวละครที่มีชื่อเสียงมากมาย เช่น ซูเปอร์แมน แบทแมน วันเดอร์วูแมน โรบิน อะควอแมน ฮอว์คแมน กรีนแอร์โรว์ มาร์เชี่ยนแมนฮันเตอร์ กรีนแลนเทิร์น แฟลช และทีมซูเปอร์ฮีโร เช่น จัสติสโซไซตีออฟอเมริกา จัสติสลีก ทีนไททันส์ ดูมแพโทรล และตัวละครตัวร้ายเช่นเล็กซ์ ลูเธอร์ โจ๊กเกอร์ ริดเลอร์ มิสเตอร์ฟรีซ แคทวูแมน ซิเนสโตร เพนกวิน ทูเฟซ นายพลซ็อด เบรนิแอก ฮาร์ลีย์ ควินน์ ดาร์กไซด์ และโลโบ เป็นต้น
ชื่อ DC มาจากตัวย่อของหัวหนังสือที่เคยได้รับความนิยมที่สุดของสำนักพิมพ์คือ "Detective Comics"
จิรายุ ตั้งศรีสุข

จิรายุ ตั้งศรีสุข (เกิด 19 กันยายน พ.ศ. 2536) ชื่อเล่น เจมส์ หรือที่รู้จักกันในชื่อ เจมส์จิ เป็นนักแสดง นายแบบ และนักร้องชาวไทย สังกัดสถานีวิทยุโทรทัศน์ไทยทีวีสีช่อง 3 มีผลงานสร้างชื่อจากละครซีรีส์ชุด "สุภาพบุรุษจุฑาเทพ ตอน คุณชายพุฒิภัทร"
ประวัติ.
จิรายุ ตั้งศรีสุข เกิดที่จังหวัดพิจิตร เดิมมีชื่อว่า จิรายุทธ เป็นบุตรคนเล็กของเสริมชัย ตั้งศรีสุข กับโชติกา ตั้งศรีสุข มีพี่สาว 1 คน จิรายุจบชั้นมัธยมศึกษาตอนต้นที่โรงเรียนอนุบาลวชิร จบชั้นมัธยมศึกษาตอนปลายที่โรงเรียนพิจิตรพิทยาคม และศึกษาต่อในระดับอุดมศึกษาที่คณะนิเทศศาสตร์ มหาวิทยาลัยรังสิต สาขาวิชาวิทยุกระจายเสียงและวิทยุโทรทัศน์ ต่อมาปี 2556 เขาได้รับทุนความสามารถพิเศษ (ด้านศิลปิน) จึงได้ย้ายคณะไปศึกษาที่คณะบริหารธุรกิจ มหาวิทยาลัยรังสิต สาขาวิชาการจัดการธุรกิจค้าปลีก จนสำเร็จการศึกษา และเข้าพิธีประสาทปริญญาบัตรในเดือนธันวาคม พ.ศ. 2560
วงการบันเทิง.
จิรายุเข้าสู่วงการบันเทิงโดยคำชักชวนของฌาณฉลาด ทวีทรัพย์ ฌาณฉลาดเห็นเขาผ่านทางเฟซบุ๊ก จึงชักชวนเข้าสังกัด มีตา ทาเลนท์ เมเนจเมนท์ จากนั้นพาเขาไปแคสงานกับทางช่อง 3
ในปี 2555 มีคนติดต่อเข้ามาให้เล่นละครซีรีส์ชุด "สุภาพบุรุษจุฑาเทพ" ตอน "คุณชายพุฒิภัทร" แม้ในการวางตัวจะถูกวิจารณ์จากผู้ชมว่าเจมส์ไม่เหมาะควรกับบทดังกล่าว แต่หลังจากละครออกอากาศก็ได้รับกระแสที่ดีในอินเทอร์เน็ต ทำให้จิรายุมีชื่อเสียง มีกระแสที่เรียกว่า "คู่จิ้น" กับนางเอกของเรื่องอย่างสาว เบลล่า ราณี แคมเปน นอกจากนี้ยังมีงานเพิ่มขึ้นมามากมาย รวมถึงเป็นพรีเซนเตอร์ให้หลายยี่ห้อ โดยที่เป็นพรีเซนเตอร์ของโยเกิร์ต เมจิบัลแกเรีย ทำให้ยอดขายเพิ่มขึ้น 1 แสนถ้วยต่อวัน จนทำให้จิรายุได้รับฉายา "ซุปตาร์สายฟ้าแลบ" รวมถึงเป็น "1 ใน 10 พระเอกที่น่าจับตามองในปี 2556" สำหรับการแสดงละครเรื่องนี้จิรายุได้รับรางวัลพิฆเนศวร สาขานักแสดงนำชายดีเด่น 
ช่วงปลายปี 2556 จิรายุมีผลงานละครเรื่องที่สองโดยรับบทเป็น อิทธิฤทธิ์ ในละครเรื่อง "รักสุดฤทธิ์" คู่กับ วรกาญจน์ โรจนวัชร ส่วนในปี 2558 เขารับบทเป็น อนวัช ในละครเรื่อง "หนึ่งในทรวง" ปีถัดมา เขาแสดงในละครเรื่อง "ปดิวรัดา" คู่กับ ราณี แคมเปน อีกครั้งหลังจากเคยร่วมงานกันในละครเรื่อง "คุณชายพุฒิภัทร"
ชีวิตส่วนตัว.
เจมส์ จิรายุ คุกเข่าขอ โฟม เบญจมาศ แฟนสาวนอกวงการแต่งงาน หลังคบหาดูใจกันมา 10 ปี เมื่อวันที่ 22 ตุลาคม พ.ศ. 2567
ในวันที่ 19 ธันวาคม พ.ศ. 2567 เจมส์ จิรายุ กับ โฟม เบญจมาศ กิตติพิทักษ์กุล ได้เข้าพิธีแต่งงานตามแบบประเพณีไทย และพิธีแต่งงานอีกรอบ เมื่อวันที่ 11 มกราคม พ.ศ. 2568
เอจิ สึบูรายะ

เอจิ สึบูรายะ (; โรมาจิ: "Tsuburaya Eiji") เป็นผู้กำกับภาพยนตร์เทคนิคพิเศษชาวญี่ปุ่น และผู้ก่อตั้งสึบูรายะพรอดักชันส์ และเป็นบุคคลสำคัญผู้ให้กำเนิดอุลตร้าแมน เกิดเมื่อวันที่ 7 กรกฎาคม ค.ศ. 1901 และเสียชีวิตลงเมื่อวันที่ 25 มกราคม ค.ศ. 1970
ประวัติการทำงาน.
เอจิ สึบูรายะ ได้เริ่มงานในวงการภาพยนตร์ในปี ค.ศ. 1919 ในฐานะผู้ช่วยช่างภาพของโยชิโร เอดามาซะที่สตูดิโอในเกียวโต ก่อนจะมาทำงานที่โชชิกุสตูดิโอส์ในตำแหน่งผู้กำกับภาพในปี ค.ศ. 1927 ซึ่งจากความมุ่งมั่น ในการทำงานนั้นทำให้เอจิ สึบูรายะเก็บเกี่ยวความรู้และประสบการณ์มากมาย จนในปี ค.ศ. 1937 เอจิ สึบูรายะ ก็ได้เข้ามาทำงานที่โทโฮในฐานะหัวหน้าแผนกเทคนิคพิเศษสำหรับภาพยนตร์ ซึ่งหลังจากที่ได้ทำเทคนิคพิเศษให้กับภาพยนตร์ของโทโฮกว่า 20 เรื่อง ในปี ค.ศ. 1954 เอจิ สึบูรายะก็ได้สร้างภาพยนตร์สัตว์ประหลาดที่กลายเป็นแม่แบบให้กับภาพยนตร์เรื่องอื่น ๆ ต่อมานั่นก็คือก็อตซิลลา เรื่องราวของสัตว์ดึกดำบรรพ์ที่ได้รับสารกัมมันตภาพรังสี ถูกปลุกขึ้นมาจากการหลับใหลเข้าทำลายบ้านเมืองของมนุษย์ ซึ่งเอจิ สึบูรายะเองได้ใช้เทคนิคการสร้างที่ต่างจากทางฝั่งตะวันตกที่จะใช้วิธีการถ่ายทำแบบ Stop motion ซึ่งคือการใช้แบบจำลองย่อส่วนมาขยับหน้ากล้องแล้วทำการถ่ายทำไปทีละเฟรม แต่เอจิ สึบูรายะได้สร้างชุดยางสัตว์ประหลาดให้นักแสดงสวมใส่ถ่ายกับฉากที่เป็นโมเดลย่อส่วนอย่างสมจริง บวกกับความเชี่ยวชาญของการใช้มุมกล้อง ทำให้ก็อตซิลลากลายเป็นตัวละครที่มีชีวิตและน่ากลัว จนได้รับความนิยมจากคนทั่วโลกและมีการสร้างภาคอื่น ๆ ตามมาอีกมากมาย 
ก่อตั้งสึบูรายะพรอดักชันส์และกำเนิดอุลตร้าแมน.
จากความสำเร็จของก็อตซิลลานี้เองทำให้ เอจิ สึบูรายะ ได้ก่อตั้งบริษัทของตนเองขึ้นมาในปี ค.ศ. 1963 ซึ่งก็คือสึบูรายะพรอดักชันส์เพื่อผลิตภาพยนตร์ชุดฉายโทรทัศน์ โดยผลงานเรื่องแรกของบริษัทก็คือ อุลตร้า Q โดยออกฉายในประเทศญี่ปุ่นในปี ค.ศ. 1966 ทางสถานี TBS โดยอุลตร้า Q นั้นเป็นเรื่องราวลึกลับ สยองขวัญของสิ่งมีชีวิตและสัตว์ประหลาดจากนอกโลก เป็นภาพยนตร์ที่ได้รับอิทธิพลจากภาพยนตร์ของอัลเฟรด ฮิตช์ค็อก ผู้กำกับชาวอเมริกันซึ่งกำลังโด่งดังมากในขณะนั้น หลังจากอุลตร้า Q ประสบความสำเร็จอย่างงดงาม ทางทีมงานของสึบูรายะพรอดักชันส์ก็ได้เริ่มผลงานชุดที่ 2 ซึ่งเป็นเรื่องราวของมนุษย์ต่างดาวผู้ทรงคุณธรรมที่เดินทางมายังโลก เพื่อคอยช่วยเหลือชาวโลกจากมนุษย์ต่างดาวและจากสัตว์ประหลาดยักษ์ที่มารุกราน ที่ภายหลังได้กลายมาเป็นฮีโร่ที่พวกเรารู้จักกันดีนั่นก็คือ ยอดมนุษย์อุลตร้าแมน โดยออกฉายทางสถานีโทรทัศน์ TBS ในวันที่ 17 กรกฎาคม ค.ศ. 1966 และได้รับการตอบรับอย่างล้นหลาม ด้วยเทคนิคการถ่ายทำที่ล้ำสมัย รวมไปถึงการออกแบบคาแรกเตอร์อันน่าประทับใจ และเรื่องราวที่สนุกสนานน่าติดตาม ซึ่งหลังจากนั้นก็ได้มีเหล่าพี่น้องอุลตร้าตามออกมาอีกหลายภาคหลายตอนต่อเนื่องมาจนถึงปัจจุบัน
ถึงแก่กรรม.
เอจิ สึบูรายะถึงแก่กรรมในวันที่ 25 มกราคม ค.ศ. 1970 ด้วยโรคหัวใจล้มเหลว โดยท่ามกลางความอาลัยของเหล่าลูกศิษย์ลูกหาและผู้คนที่เคยร่วมงานกับท่านมา ซึ่งด้วยผลงานที่ท่านได้สร้างขึ้นมาอย่างมากมายและโดดเด่นนั้นทำให้ชื่อของเอจิ สึบูรายะกลายเป็นตำนานของวงการภาพยนตร์เทคนิคพิเศษของญี่ปุ่นไปตลอดกาล
ปลาน้ำหมึกจีน

ปลาน้ำหมึกจีน (พินอิน: "píng hé liè"; ชื่อวิทยาศาสตร์: "Zacco platypus") ปลาน้ำจืดชนิดหนึ่ง ในวงศ์ปลาตะเพียน (Cyprinidae)
มีรูปร่างเพรียวยาว มีลำตัวสีเงินอมฟ้า มีเหลือบสีเขียว และมีลายแถบข้างลำตัว 7-8 แถบ หรือมากกว่านั้น ลักษณะทั่วไปคล้ายกับปลาในสกุลปลาน้ำหมึก แต่ทว่ามีขนาดใหญ่กว่ามาก ครีบต่าง ๆ ยาว โดยเฉพาะครีบก้นยาวเกือบถึงครีบหาง สีน้ำตาล มีก้านครีบ 10-13 ก้าน ม่านตาสีแดง
เป็นปลาที่มีสีสันสวยงาม โดยเฉพาะตัวผู้ในฤดูผสมพันธุ์ สีจะสดเข้มกว่าปกติ และมีเม็ดคล้ายกับสิวขึ้นที่บริเวณใบหน้าและแผ่นปิดเหงือก
มีความยาวประมาณ 8-12 เซนติเมตร พบใหญ่ที่สุดได้ถึง 17 เซนติเมตร เป็นปลาที่มีความคล่องแคล่วว่องไวมาก พบกระจายพันธุ์อยู่ในลำธารที่น้ำมีอุณหภูมิค่อนข้างต่ำ ในจีนตอนใต้ต่อกับตอนเหนือของเวียดนาม และยังพบได้จนถึงเกาหลีและญี่ปุ่น อยู่รวมกันเป็นฝูง กินแมลงและตัวอ่อนของแมลง รวมถึงสัตว์น้ำขนาดเล็กและพืชน้ำต่าง ๆ เป็นอาหาร
มีการจับเพื่อการบริโภค พบชุกชุมตลอดทั้งปี และยังนิยมเลี้ยงเป็นปลาสวยงาม ซึ่งสามารถเลี้ยงให้กินได้ทั้งอาหารสดและอาหารสำเร็จรูป